(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΑ΄

Πέμπτη, 16 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της κ. Χ. Αλεξοπούλου, σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας (ΠΟΥ), ενεργώντας μέσω του Περιφερειακού Γραφείου της για την Ευρώπη, για την ίδρυση υπο-γραφείου για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας», σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΡΗΓΟΡΙΑΔΗΣ Κ. , σελ.
 ΘΕΟΧΑΡΗΣ Θ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΞΑΝΘΟΣ Α. , σελ.
 ΠΑΠΑΔΟΠΟΥΛΟΣ Α. , σελ.
 ΦΡΑΓΓΙΔΗΣ Γ. , σελ.

Β. Επί του σχεδίου νόμου του Υπουργείου Υγείας:
 ΒΙΛΙΑΡΔΟΣ Β. , σελ.
 ΓΡΗΓΟΡΙΑΔΗΣ Κ. , σελ.
 ΘΕΟΧΑΡΗΣ Θ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΞΑΝΘΟΣ Α. , σελ.
 ΠΑΠΑΔΟΠΟΥΛΟΣ Α. , σελ.
 ΦΡΑΓΓΙΔΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΑ΄

Πέμπτη 16 Ιουνίου 2022

Αθήνα, σήμερα στις 16 Ιουνίου 2022, ημέρα Πέμπτη και ώρα 10.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-6-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΜ΄ συνεδριάσεώς του, της Τετάρτης 15-6-2022, σε ό,τι αφορά την ψήφιση στο σύνολο των σχεδίων νόμου:

1. «Κύρωση της δι’ ανταλλαγής επιστολών συναφθείσας τροποποίησης της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για τις αεροπορικές μεταφορές».

2. «Κύρωση της Συμφωνίας αεροπορικών υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας των Σεϋχελλών».

3. «Κύρωση Πρωτοκόλλων σχετικών με την τροποποίηση των άρθρων 50 (α) και 56 της Σύμβασης Διεθνούς Πολιτικής Αεροπορίας».

4. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για τη ρύθμιση της σιδηροδρομικής διασυνοριακής κυκλοφορίας».

5. «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός Οργανισμού Διαχείρισης Δημοσίου Χρέους και άλλες επείγουσες διατάξεις».)

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας (ΠΟΥ), ενεργώντας μέσω του Περιφερειακού Γραφείου της για την Ευρώπη, για την ίδρυση υπο-γραφείου για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της σύμβασης για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Συμφωνεί το Σώμα;

**ΑΝΔΡΕΑΣ ΞΑΝΘΟΣ:** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Ξανθέ.

**ΑΝΔΡΕΑΣ ΞΑΝΘΟΣ:** Κύριε Πρόεδρε, ανεξάρτητα από το τι προβλέπει ο Κανονισμός στη συζήτηση τέτοιων συμβάσεων και επειδή βλέπω ότι και οι ενδιαφερόμενοι συνάδελφοι να μιλήσουν δεν είναι πολλοί, θα έλεγα να προχωρήσουμε κανονικά στη διαδικασία, ωσάν να είναι ένα νομοσχέδιο, δηλαδή με τον χρόνο που προβλέπεται και για τους εισηγητές και για τους Κοινοβουλευτικούς Εκπροσώπους και για τους ενδιαφερόμενους συναδέλφους να μιλήσουν. Ούτως ή άλλως, και στην επιτροπή έγινε μια ευρύτερη συζήτηση για την υγειονομική πραγματικότητα αυτή την περίοδο. Θεωρώ ότι δεν υπάρχει μεγάλο ενδιαφέρον από ό,τι βλέπω. Άρα, έχουμε χρόνο να κάνουμε μια κανονική συζήτηση χωρίς περιορισμούς.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ποιος άλλος θέλει να πάρει το λόγο; Σηκώσατε τα χέρια. Ορίστε, κύριε Φραγγίδη, έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Τα ίδια θα έλεγα και εγώ. Να ξεκινήσουμε τη διαδικασία κανονικά με τους εισηγητές και τους Κοινοβουλευτικούς Εκπροσώπους, εφόσον ξέρω ότι από τη Διάσκεψη των Προέδρων ειπώθηκε ότι δεν θα υπάρχουν ομιλητές. Οι εισηγητές θα μπορούν, όμως, να μιλήσουν κανονικά.

**ΠΡΟΕΔΡΕΥΩΝ (Αθανάσιος Μπούρας):** Άλλος θέλει να μιλήσει; Ορίστε, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εν τάχει, κι εγώ συμφωνώ. Ήδη μας έχει απασχολήσει, πριν ξεκινήσει η συνεδρίαση της Ολομέλειας, το θέμα αυτό. Ζητούμε και εμείς τη δυνατότητα τουλάχιστον στους εισηγητές να έχουν ένα χρονικό περιθώριο να αναπτύξουν τις απόψεις τους. Αν θα είναι αυτό δωδεκάλεπτο ή δεκαπεντάλεπτο, το αφήνουμε στην κρίση σας. Το λέω αυτό, αν θέλετε να βάλω και θέμα χρόνου. Να μην είναι πάντως πεντάλεπτο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, απλά ήθελα και εγώ να πω ότι συμφωνώ με τους συναδέλφους. Είναι μια σημαντική σύμβαση. Δεν είναι τόσο απλή όσο φαίνεται. Οπότε θα ήταν καλύτερα να δοθεί περισσότερος χρόνος και στους εισηγητές και στους Κοινοβουλευτικούς Εκπροσώπους να πουν την άποψή τους.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ο κ. Γρηγοριάδης έχει τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε.

Και εμείς συμφωνούμε με τους προλαλήσαντες.

**ΠΡΟΕΔΡΕΥΩΝ (Αθανάσιος Μπούρας):** Μπορώ να ρωτήσω κι εγώ κάτι; Ποιοι ήταν στη Διάσκεψη Προέδρων εκ των παρισταμένων; Μπράβο! Ψηφίσατε άλλο.

Πρώτον, εγώ δεν μπορώ να παραβιάσω τον Κανονισμό. Πριν και πάνω από όλα είναι ο Κανονισμός.

Δεύτερον, δεν μπορώ να παραβιάσω την ομόφωνη απόφαση της Διάσκεψης των Προέδρων η οποία ορίζει -και το διάβασα- ότι η συζήτηση θα γίνει με το άρθρο 108 του Κανονισμού.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Όχι, είπατε, κύριε Βιλιάρδο, τέρμα και τελείωσε.

Κάποια ανοχή στον χρόνο μπορώ να δώσω, αυτό το κάνουμε έτσι κι αλλιώς. Η συζήτηση, όμως, θα γίνει σύμφωνα με το άρθρο 108. Μου λέτε, δηλαδή, να παραβιάσω δυο πράγματα: και τον Κανονισμό και την ομόφωνη απόφαση της Διάσκεψης των Προέδρων για την οποία πολλοί εξ υμών των παρισταμένων ήσασταν παρόντες.

Επομένως, προχωράμε με βάση όσα προείπα και με βάση το άρθρο 108 του Κανονισμού της Βουλής και τον λόγο θα πάρουν το Κομμουνιστικό Κόμμα Ελλάδος…

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Παπαδόπουλε.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Έχουν έρθει και Βουλευτές με σκοπό να μιλήσουν.

**ΠΡΟΕΔΡΕΥΩΝ (Αθανάσιος Μπούρας):** Οι Βουλευτές που ήρθαν με σκοπό να μιλήσουν έπρεπε να διαβάσουν την ημερήσια διάταξη η οποία προβλέπει και ορίζει ότι η συζήτηση θα γίνει σύμφωνα με το άρθρο 108.

Ακούστε και κάτι άλλο, κύριε Παπαδόπουλε, διότι έχετε εμπειρία, είστε παλιός Βουλευτής, γι’ αυτό υπάρχουν και οι επιτροπές, οι οποίες δίνουν τη δυνατότητα για περισσότερη ανάλυση με συζήτηση και πιο ζωντανό διάλογο, θα έλεγα εγώ.

Γι’ αυτό, λοιπόν, προχωράμε στη διαδικασία, δεν μπορώ εγώ να παραβιάσω τις αποφάσεις. Μην επιχειρηματολογείτε άλλο, γιατί δεν είναι θέμα να με πείσετε.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Στην Επιτροπή Κοινωνικών Υποθέσεων υπήρχαν ομιλίες. Τώρα στην Ολομέλεια δεν θα έχουμε;

**ΠΡΟΕΔΡΕΥΩΝ (Αθανάσιος Μπούρας):** Ακριβώς, στην επιτροπή υπήρξαν ομιλίες. Το ίδιο λέτε και εσείς. Ότι υπήρξαν ομιλίες στην επιτροπή και υπήρξε και περισσότερη ανάλυση. Να μη χάνουμε, λοιπόν, τώρα άλλον χρόνο.

Θα δώσω τον λόγο στον κ. Λαμπρούλη εκ μέρους του Κομμουνιστικού Κόμματος Ελλάδας διότι, όπως διαβάζω, η Νέα Δημοκρατία στην επιτροπή ήταν υπέρ, ο ΣΥΡΙΖΑ υπέρ, το Κίνημα Αλλαγής υπέρ, το Κομμουνιστικό Κόμμα Ελλάδος κατά, η Ελληνική Λύση εξέφρασε επιφύλαξη, το ΜέΡΑ25 κατά.

Επομένως τον λόγο θα πάρει τώρα ο κ. Λαμπρούλης από το Κομμουνιστικό Κόμμα, η κ. Αθανασίου από την Ελληνική Λύση και ο κ. Γρηγοριάδης από το ΜέΡΑ25 και, βεβαίως, τον λόγο θα πάρουν και οι Κοινοβουλευτικοί Εκπρόσωποι, έχουν δικαίωμα για πέντε λεπτά.

**ΑΝΔΡΕΑΣ ΞΑΝΘΟΣ:** Κύριε Πρόεδρε, συγγνώμη για να καταλάβουμε, ούτε οι εισηγητές δεν θα μιλήσουν;

**ΠΡΟΕΔΡΕΥΩΝ (Αθανάσιος Μπούρας):** Κύριε Ξανθέ, εσείς είστε έμπειρος, ήσασταν και Υπουργός, ξέρετε πόσα τέτοια περάσατε; Δεν θέλω να ψάξω πόσα τέτοια περάσατε ως Υπουργός. Δεν μιλάνε οι εισηγητές. Διαβάστε και το άρθρο 108. Μην κάνουμε άλλο διάλογο σας παρακαλώ.

**ΑΝΔΡΕΑΣ ΞΑΝΘΟΣ:** Κύριε Πρόεδρε, θυμάμαι ακριβώς τη συζήτηση, όταν ήρθε για κύρωση η αντίστοιχη συμφωνία για την ίδρυση του γραφείου στην Ελλάδα. Έγινε κανονικά, βεβαίως με μια επιτροπή και μια Ολομέλεια, αλλά με πλήρη δυνατότητα των κομμάτων ανεξάρτητα από τη στάση τους στην ψηφοφορία, με το αν συμφωνούσαν ή όχι, να τοποθετηθούν και οι εισηγητές και οι Κοινοβουλευτικοί Εκπρόσωποι.

Παράκληση, ειλικρινά, -γιατί είναι σοβαρό θέμα και έχει προκαλέσει ενδιαφέρον, τίθεται συνολικά η κουβέντα για την υγειονομική πραγματικότητα- τουλάχιστον οι εισηγητές και οι Κοινοβουλευτικοί Εκπρόσωποι να μιλήσουν κανονικά με τη διαδικασία που προβλέπεται.

**ΠΡΟΕΔΡΕΥΩΝ (Αθανάσιος Μπούρας):** Τώρα θέλω να πω κάτι. Τον λόγο θα πάρουν πρώτα αυτοί οι οποίοι είχαν αντίρρηση. Όμως, εάν συμφωνούν όλοι, να δώσουμε τον λόγο, όμως μόνο για πέντε λεπτά, και στους εισηγητές.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μόνο για πέντε λεπτά.

**ΑΝΔΡΕΑΣ ΞΑΝΘΟΣ:** Με ανοχή.

**ΠΡΟΕΔΡΕΥΩΝ (Αθανάσιος Μπούρας):** Δεν βλέπω αντίρρηση. Θα πάρουν τον λόγο για πέντε λεπτά και οι εισηγητές. Η ανοχή υπάρχει όχι για το σύνολο αλλά σε αυτούς που έχουν αντιρρήσεις. Για τους άλλους που συμφωνούν όχι. Αυτό προβλέπεται: Όταν συμφωνείς, δεν έχεις αντίρρηση. Ας μη χάνουμε άλλον χρόνο.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Αναφορικά με το υπό συζήτηση νομοσχέδιο, το βασικό ζήτημα που βάλαμε και στην επιτροπή, ως Κομμουνιστικό Κόμμα, είναι πρώτον, με ποιον προσανατολισμό και περιεχόμενο θα δρα αυτό το υπο-γραφείο, το αντίστοιχο του περιφερειακού γραφείου στην Ευρώπη του Παγκόσμιου Οργανισμού Υγείας, και δεύτερον, με ποιο καθεστώς θα λειτουργεί στη χώρα μας. Πάνω σε αυτά τα δύο ζητήματα θέλουμε να αναπτύξουμε κάποιες σκέψεις.

Ο Παγκόσμιος Οργανισμός Υγείας μπορεί να παρουσιάζεται ως ένας ουδέτερος οργανισμός. Όμως, στην πραγματικότητα συμβαίνει ακριβώς το αντίθετο, ιδιαίτερα σήμερα που ο ρόλος του καθορίζεται από το γεγονός ότι αποτελεί έναν διακρατικό οργανισμό καπιταλιστικών κρατών που αντιμετωπίζει την υγεία σύμφωνα με τα κριτήρια της καπιταλιστικής οικονομίας και ανάπτυξης, εμπεριέχει όλες τις κατευθύνσεις και οδηγίες του καπιταλιστικού χαρακτήρα της οικονομίας, τις αντιθέσεις και τις αντιφάσεις ανάμεσα στα καπιταλιστικά κράτη. Έτσι, ουσιαστικά, αξιοποιείται ως ένα παγκόσμιο εργαλείο στήριξης των αντιλαϊκών πολιτικών στην υγεία.

Για παράδειγμα, οι ποιοτικές και ασφαλείς υπηρεσίες υγείας, που αποτελούν αρμοδιότητα του υπό σύσταση υπο-γραφείου, για εμάς θα πρέπει να συνδέονται με τη δωρεάν παροχή όλων των αναγκαίων σύγχρονων υπηρεσιών υγείας στην πρόληψη, στη θεραπεία, στην αποκατάσταση, σύμφωνα με τις μεταβαλλόμενες ανάγκες του πληθυσμού, ανάλογα την ηλικία, το φύλο, την πάθηση κ.λπ., και η παροχή τους να γίνεται έγκαιρα, καθολικά κοντά στον τόπο κατοικίας, εργασίας, σπουδών και άλλα.

Όλα αυτά προαπαιτούν υποδομές, προσωπικό, επαρκή και σύγχρονη τεχνολογία, εκπαίδευση σχεδιασμένη σε προσωπικό κλάδων και ειδικοτήτων, ανάπτυξη του δημόσιου συστήματος πανελλαδικά σε όλα τα επίπεδα και με έμφαση την πρόληψη. Όμως, όλα αυτά έρχονται σε αντίθεση με τον σκοπό της ανάπτυξης και της παραγωγής, διότι εμποδίζουν την ανταγωνιστικότητα και την κερδοφορία των επιχειρηματικών ομίλων.

Επομένως, όλα όσα περιγράφονται στο αναλυτικό κείμενο αναφορικά με τη δουλειά του υπο-γραφείου του Παγκόσμιου Οργανισμού Υγείας περί ποιότητας και ασφάλειας στις υπηρεσίες υγείας δεν αποτελούν μόνο ευχολόγια αλλά κάτι παραπάνω. Δηλαδή, το περιεχόμενο της ποιότητας και της ασφάλειας των υπηρεσιών υγείας αντιμετωπίζεται από τη σκοπιά των αναγκαίων μέτρων, όπου θα μειώνεται, όσο αυτό είναι δυνατόν, το κόστος των υπηρεσιών υγείας για τις μονάδες υγείας, με αιτία ακριβώς αυτούς τους παράγοντες.

Έτσι, για παράδειγμα, στον πρόσφατο νόμο που ψηφίστηκε τον περασμένο Απρίλη, πριν από δύο μήνες δηλαδή, για τον ΕΟΠΥΥ η Κυβέρνηση ανέδειξε ως βασικό κριτήριο και στόχο την εξασφάλιση ποιοτικών υπηρεσιών υγείας στους ασφαλισμένους από τους συμβεβλημένους παρόχους και έγινε λόγος για τον ιδιωτικό τομέα. Όμως, τα λεγόμενα ποιοτικά κριτήρια ως σύνολο και βασικό προσανατολισμό έχουν τον περιορισμό του κόστους, τον περιορισμό λειτουργικών εξόδων, ημερών νοσηλείας και πάει λέγοντας.

Αυτά, λοιπόν, θα αποτελούν κριτήριο της βιωσιμότητας των δημόσιων κλινικών, των εργαστηρίων και αυτό θα σχετίζεται με τη χρηματοδότηση ή όχι, τις προσλήψεις προσωπικού ή τη μείωσή του κ.λπ.. Δηλαδή, το οικονομικό στοιχείο θα καθορίζει την ανάπτυξη ή όχι μιας μονάδας υγείας και όχι εάν αυτή είναι αναγκαία στον πληθυσμό. Πρακτικά αυτό εκφράζεται στην κατεύθυνση κλεισίματος ή συγχώνευσης, κυρίως, νοσοκομείων, τμημάτων, εργαστηρίων της περιφέρειας με κριτήριο τις κοντινές χιλιομετρικές αποστάσεις. Είναι ένα επιχείρημα κοινό από όλες τις κυβερνήσεις που εναλλάχθηκαν τα τελευταία είκοσι χρόνια.

Για παράδειγμα, για ποια ποιότητα και ασφάλεια των ασθενών μιλάμε, όταν υπάρχει υποστελέχωση στις ΜΕΘ σε γιατρούς και νοσηλευτές; Είναι απαράδεκτη η αναλογία υγειονομικών και ασθενών, που από μόνη της αποτελεί θερμοκήπιο, για παράδειγμα, των ενδονοσοκομειακών λοιμώξεων.

Όμως, πουθενά στο κείμενο δεν γίνεται λόγος για δωρεάν υγεία και πρόληψη, για κάλυψη όλων των σύγχρονων αναγκών, για δημόσιες υποδομές, για αξιοποίηση όλων των τεχνολογικών και επιστημονικών δυνατοτήτων. Αντιθέτως, όλες οι κατευθύνσεις και παρεμβάσεις που προτείνονται έχουν τη λογική να είναι προσιτές οικονομικά για τους λαούς. Θεωρείται, δηλαδή, δεδομένο ότι θα πληρώνουν για την υγεία. Έτσι, οι υπηρεσίες πρέπει να οργανώνονται και να λειτουργούν με τη λογική κόστους-οφέλους και η πρόληψη να περιορίζεται στο βασικό πακέτο.

Με την επίκληση, δε, της έλλειψης πόρων δίνεται η κατεύθυνση να περικόψουν τα κράτη τη χρήση της υψηλής τεχνολογίας, καθώς και όσες παρεμβάσεις δεν θεωρούνται οικονομικά αποδεκτές. Έτσι, αν υπάρχουν πόροι, τότε, μπορεί να ενθαρρύνεται ο μαζικός προληπτικός έλεγχος, διαφορετικά μόνο όσοι είναι σε ομάδες υψηλού κινδύνου και αυτό με προσιτές τιμές.

Αυτά εμπεριέχονται στη στρατηγική και τους κανόνες του Παγκόσμιου Οργανισμού Υγείας, όπως είναι, για παράδειγμα, η ευρωπαϊκή στρατηγική για την πρόληψη και τον έλεγχο των μη μεταδιδόμενων ασθενειών, που ακολουθείται από το 2006. Είναι μία στρατηγική προσαρμοσμένη στην κυρίαρχη πολιτική που ακολουθούν όλες οι κυβερνήσεις όλων των αποχρώσεων στην Ευρώπη και όχι μόνο, που θεωρούν την υγεία κόστος και ότι οι δαπάνες πρέπει να περικοπούν. Είναι στη λογική, δηλαδή, ότι οι πόροι είναι σπάνιοι.

Κατά τα άλλα, περισσεύουν οι διαπιστώσεις για την κατάσταση της υγείας των λαών, για την ανάγκη για κοινή δράση και προσανατολισμό στην πρόληψη, την αντιμετώπιση των ανισοτήτων στην υγεία, μέσα στις χώρες ή και ανάμεσά τους, για καθολική πρόσβαση στην υγεία και άλλα πολλά ευχολόγια.

Αντίστοιχα, μόνο ως υποκρισία μπορούν να θεωρηθούν τα μέτρα πρόληψης των νοσημάτων, όπως αναφέρει η στρατηγική του ΠΟΥ. Αναφέρεται, ενδεικτικά, στο να μπαίνουν φόροι σε ανθυγιεινά τρόφιμα ή στις ιδιωτικές μεταφορές, για να προτιμούν οι εργαζόμενοι το ποδήλατο και τις αστικές συγκοινωνίες, να γίνουν κατανοητές και σαφείς οι ταμπέλες στα τρόφιμα και άλλα πολλά τέτοια.

Αντίστοιχα, στη λειτουργία του γραφείου στόχος θα είναι η ενημέρωση, πληροφόρηση, διαχείριση της γνώσης αποδίδοντας έτσι την αύξηση των μη μεταδιδόμενων νοσημάτων στην έλλειψη κατανόησης των νοσημάτων, λόγω έλλειψης γνώσης, εμπειρίας, πληροφόρησης και όχι ως αποτέλεσμα των όρων διαβίωσης και εργασίας.

Έτσι η ανάγκη αντιμετώπισης των ανισοτήτων στην υγεία αντιμετωπίζεται ως τεχνοκρατικό πρόβλημα, αποκρύπτοντας την πολιτική που τις παράγει, την πολιτική που υπηρετεί τα μονοπώλια και η οποία, προκειμένου να διασφαλίσει τα κέρδη τους, στερεί τους εργαζόμενους από το ικανοποιητικό εισόδημα, ελεύθερο χρόνο, δωρεάν υπηρεσίες υγείας, παιδείας, αθλητισμού, οδηγεί στη βιομηχανική ρύπανση, παράγει όλο και περισσότερους κινδύνους που οδηγούν στα χρόνια νοσήματα και άλλα. Ανάγουν σε ατομική ευθύνη των εργαζομένων την υγεία και όχι σε ευθύνη των κρατών.

Μάλιστα η μόνη ευθύνη που αποδίδει στις κυβερνήσεις ο Παγκόσμιος Οργανισμός Υγείας, είναι στο να σχεδιάζουν υγιείς δημόσιες πολιτικές και να τις ελέγχουν και όχι να εξασφαλίζουν όλους τους όρους για την προστασία της δημόσιας υγείας και τη δωρεάν παροχή υπηρεσιών. Να γιατί ως βασικά όπλα για την πρόληψη θεωρεί το lobbying, τη συζήτηση, δηλαδή, των προβλημάτων σε υψηλό επίπεδο, τα μέσα μαζικής επικοινωνίας, τη συνηγορία με σκοπό να κατανοηθεί το πρόβλημα από όλους, να πειστούν, δηλαδή, για την αναγκαιότητα δράσεων για τους ασθενείς, να γίνει παραδεκτό ότι η υγεία είναι ανθρώπινο δικαίωμα και άλλα πολλά.

Όμως, δεν είδαμε τον Παγκόσμιο Οργανισμό Υγείας και αντίστοιχα το ευρωπαϊκό του παράρτημα να έχουν αντιδράσει ή καταδικάσει, να έχουν αντιπαλέψει με οποιονδήποτε τρόπο την πολιτική υπέρ του κεφαλαίου η οποία εκφράζεται -ανάμεσα στα άλλα- με απολύσεις υγειονομικών από τα δημόσια συστήματα υγείας, με τη μείωση της κρατικής χρηματοδότησης, τη ραγδαία επιδείνωση των συνθηκών και των όρων εργασίας, την ανεργία, τη φτώχεια, τη στέρηση ολόκληρων πληθυσμών σε νερό, τροφή, φάρμακα και εμβόλια.

Είπα και στην επιτροπή το παράδειγμα της Αιθιοπίας όπου μόνο το 20% των παιδιών είναι εμβολιασμένα για έξι ασθένειες που μπορούν να προληφθούν, αφού οι λαοί αυτοί είναι καταδικασμένοι στη φτώχεια και την εξαθλίωση και αυτό διότι οι πολυεθνικές κλέβουν τις πλουτοπαραγωγικές πηγές των χωρών τους.

Δεν ακούσαμε, επίσης, να αντιδρά ο ΠΟΥ και το ευρωπαϊκό παράρτημα και να έχουν καταδικάσει τους ιμπεριαλιστικούς πολέμους και τις επεμβάσεις που αιματοκυλούν τους λαούς, οδηγούν στον ξεριζωμό και την προσφυγιά εκατομμύρια ανθρώπους, οι οποίοι, αν δεν σκυλοπνιγούν στις θάλασσες, κινδυνεύουν από τις συνθήκες διαβίωσης στα hot spots και τους καταυλισμούς που στοιβάζονται. Και δεν το κάνουν διότι θεωρούν δεδομένη την αντιλαϊκή πολιτική που δημιουργεί τα προβλήματα. Μάλιστα έρχονται και της παρέχουν ταυτόχρονα και επιστημονικό άλλοθι, προτείνοντας διάφορους τρόπους διαχείρισης.

Μάλιστα ως προς τις πολυεθνικές, τις θεωρούν και βασικούς εταίρους στη δουλειά τους, γεγονός που φάνηκε και με την παγκόσμια διαχείριση από τα καπιταλιστικά κράτη στην υπόθεση της πανδημίας και –θυμίζουμε- και των εμβολίων, κυρίως.

Μάλιστα, στην περίπτωση της επιλογής της Ελλάδας για την ίδρυση του υπο-γραφείου του ΠΟΥ, γίνεται ένα ακόμα βήμα αναγνώρισης αυτής της πολιτικής, όπου μεταξύ άλλων η επιλογή έγινε και για την αποδεδειγμένη «επιτυχία» αντιμετώπισης της πανδημίας. Συμφώνησαν δηλαδή, για την επιτυχία -που μπορεί να αποτελέσει ενδεχομένως και οδηγό για άλλα κράτη- της μετατροπής του συστήματος υγείας σε σύστημα μίας νόσου, του αποκλεισμού χιλιάδων ασθενών από τις δημόσιες μονάδες υγείας, την ανύπαρκτη επιδημιολογική επιτήρηση, τις τεράστιες ελλείψεις σε υγειονομικό προσωπικό, σε κρεβάτια ΜΕΘ, σε εξοπλισμό, ακόμα και σε στοιχειώδη υλικά στα περιφερειακά νοσοκομεία και στις μονάδες εντατικής θεραπείας σε αυτά τα νοσοκομεία, τη διαλυμένη πρωτοβάθμια φροντίδα υγείας και άλλα πολλά.

Και ακριβώς εμείς, στον αντίποδα αυτής της πολιτικής, της στρατηγικής του κεφαλαίου, αντιπαραθέτουμε την οργάνωση της λαϊκής πάλης, που έχει στόχο την ικανοποίηση των αναγκών του λαού για αποκλειστικά δημόσια, σύγχρονη, δωρεάν υγεία και πρόληψη, με κρατική χρηματοδότηση, κατάργηση της επιχειρηματικής δράσης.

Το δεύτερο ζήτημα, σε ό,τι αφορά τη σύμβαση, είναι ότι δεν μπορούμε να συμφωνήσουμε με την επιχειρηματική λειτουργία ενός τέτοιου θεσμού, τα περί διασφάλισης, δηλαδή, πνευματικής ιδιοκτησίας στον ΠΟΥ για τα αποτελέσματα των εργασιών του στην Ελλάδα. Στην ουσία, μιλάμε για εμπορευματοποίηση των ερευνητικών δεδομένων, έστω τμήματος αυτών.

Επίσης, διαφωνούμε με το καθεστώς ασυλίας των υπαλλήλων του γραφείου του, των προνομίων των εμπειρογνωμόνων άλλων υπαλλήλων του ΠΟΥ και μετά τη λήξη της θητείας, όπως και με την κατοχύρωση ανεξαρτησίας και ελευθερίας δράσης, το απαραβίαστο του γραφείου, των τραπεζικών λογαριασμών και τα λοιπά. Εδώ δεν πρόκειται για συμφωνία διπλωματική μεταξύ δύο κρατών.

Επίσης, προκλητικές είναι και οι υψηλές αμοιβές των στελεχών του συγκεκριμένου γραφείου που θα συσταθεί στην Ελλάδα, που ξεκινούν από τις περίπου 45.000 ευρώ οι κατώτερες αμοιβές και φτάνουν μέχρι τις 181.000 ευρώ τον χρόνο. Βλέπετε, λοιπόν, ότι το σύστημα αμείβει –μπουκώνει, εμείς θα λέγαμε- τα στελέχη που χρεώνονται να υλοποιήσουν μια πολιτική που αφήνει τους λαούς σε υγειονομική φτώχεια και τους υγειονομικούς όμως με μισθούς πουρμπουάρ και άθλιους όρους και συνθήκες δουλειάς.

Στη βάση αυτών των ανωτέρω, κύριε Πρόεδρε, καταψηφίζουμε τη συγκεκριμένη σύμβαση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Θα ήθελα να διευκρινίσω στους συναδέλφους ότι ο κ. Λαμπρούλης είναι ταυτόχρονα και Κοινοβουλευτικός Εκπρόσωπος, που σημαίνει ότι ο χρόνος του είναι υπερπολλαπλασιασμένος -που δεν τον χρησιμοποίησε και όλον.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εγώ, κύριε Πρόεδρε, δέχομαι την ανοχή σας στην εισήγησή μου.

**ΠΡΟΕΔΡΕΥΩΝ (Αθανάσιος Μπούρας):** Εντάξει, δεν υπήρξε ανοχή. Ήταν δικαίωμά σας, κύριε Λαμπρούλη.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 17 Ιουνίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)

1. Η με αριθμό 748/7-6-2022 επίκαιρη ερώτηση του Βουλευτή Ηλείας της Νέας Δημοκρατίας κ. Ανδρέα Νικολακόπουλο προς τον Υπουργό Αγροτικής Ανάπτυξης και Τροφίμων, με θέμα: «Καθεστώς συνδεδεμένων ενισχύσεων για τα προϊόντα της βιομηχανικής τομάτας, της Κορινθιακής σταφίδας και των εσπεριδοειδών».

2. Η με αριθμό 757/9-6-2022 επίκαιρη ερώτηση του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Επικρατείας, με θέμα: «Έρευνα για την είσπραξη αντιτίμου από επιχειρηματική δραστηριότητα εν ενεργεία Γενικού Γραμματέα του Πρωθυπουργού και για τη σχέση του με προμηθευτές λογισμικού παρακολούθησης».

3. Η με αριθμό 747/6-6-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Γιατί καθυστερεί εδώ και πέντε μήνες η αποδοχή της ομόφωνης γνωμοδότησης 183/2021 του ΝΣΚ σχετικά με την υποχρέωση καταβολής εργοδοτικών εισφορών του ΟΑΕΔ/ΔΥΠΑ υπέρ των μηχανικών - μισθωτών του πρώην ΟΕΚ;».

4. Η με αριθμό 765/10-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Κλιματικής Κρίσης και Πολιτικής Προστασίας, με θέμα: «Πυρκαγιά Βούλας - Βουλιαγμένης: Η Κυβέρνηση ανίκανη να προστατεύσει τις γειτονιές της Αθήνας από τις δασικές πυρκαγιές».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)

1. Η με αριθμό 758/9-6-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Άρση αδικίας σε βάρος των τυφλών συνταξιούχων».

2. Η με αριθμό 759/9-6-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Πρόγραμμα στήριξης (επιχορήγησης και χρηματοδότησης) κοινωνικών επιχειρήσεων και λειτουργία της Υπηρεσίας ΓΕΜΗ στο Υπουργείο Εργασίας».

3. Η με αριθμό 762/10-6-2022 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Εργασίας και Κοινωνικών Υποθέσεων, με θέμα: «Ανάγκη δημιουργίας Κέντρου Πιστοποίησης Αναπηρίας (ΚΕ.Π.Α.) στην Αργολίδα».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 Κανονισμού Βουλής)

1. Η με αριθμό 4556/8-4-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Συνεχίζεται η κοροϊδία για τους ασφαλισμένους δικαιούχους συντάξεων χηρείας από το ΕΦΚΑ μη μισθωτών, τ. ΟΓΑ που εξακολουθούν να μην λαμβάνουν τα χρήματα που δικαιούνται».

Καλείται τώρα στο Βήμα η κ. Μαρία Αθανασίου εκ μέρους της Ελληνικής Λύσης.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Η υγειονομική κρίση, η διαχείριση της πανδημίας, οι νέες αναδυόμενες απειλές για την υγεία ανέδειξαν πολύ σημαντικά προβλήματα της οργάνωσης των υπηρεσιών υγείας σε όλα τα επίπεδα. Τα συστήματα δεν είναι έτοιμα να αντεπεξέλθουν στις νέες συνθήκες γιατί ακόμα και η επικέντρωση των γνώσεων της ιατρικής είναι στα μη μεταδοτικά νοσήματα. Δικαίως έχουμε επικεντρωθεί στον καρκίνο και στα καρδιαγγειακά νοσήματα. Όμως, έχουμε αγνοήσει τα μεταδοτικά. Δεν έχουμε εκπαιδεύσει τους λειτουργούς υγείας, για να προστατεύσουν τους ίδιους και τον πληθυσμό από τα μεταδοτικά νοσήματα.

Όσον αφορά στον ΠΟΥ, η εν λόγω συμφωνία δεν αφορά ούτε χρηματοδότηση του Εθνικού Συστήματος Υγείας ούτε ενίσχυσή του με μόνιμο ιατρικό και νοσηλευτικό προσωπικό. Όλα τα άρθρα της συμφωνίας αναφέρονται μόνο στις οικονομικές υποχρεώσεις της Ελλάδας απέναντι στον Παγκόσμιο Οργανισμό Υγείας και στους τρόπους χρηματοδότησης της στελέχωσης και στέγασης του νέου του γραφείου, τα οποία θα πληρώνουμε από την τσέπη μας.

Το ΕΣΥ χρειάζεται προσλήψεις υγειονομικών και όχι ίδρυση γραφείων. Η αξία της πρωτοβάθμιας φροντίδας υγείας, δυστυχώς, έχει παραμεληθεί προς όφελος μιας νεοφιλελεύθερης πρακτικής. Η παροχή υγείας υψηλού επιπέδου είναι απαραίτητη προϋπόθεση για την κοινωνική συνοχή. Η υγεία και η παιδεία είναι που εξασφαλίζουν την κοινωνική συνοχή.

Πιστεύαμε ότι στην πανδημία η Κυβέρνηση θα λειτουργούσε ανθρωπιστικά, θα έδινε προτεραιότητα στην αξία της ανθρώπινης ζωής. Δυστυχώς, η πραγματικότητα μάς διέψευσε. Έχουν παραμεληθεί οι ασθενείς με καρδιακά νοσήματα και καρκίνο, αφού τόσο καιρό έχει κυριαρχήσει η πανδημία και μόνο, γεγονός που δείχνει ότι μπαίνουμε σε μια περίοδο που η ζήτηση υπηρεσιών υγείας θα είναι αυξημένη σε επίπεδο νοσοκομειακής περίθαλψης.

Δύο χρόνια μετά οι πολιτικές ηγεσίες όχι μόνο δεν στήριξαν το δημόσιο σύστημα υγείας, αλλά συνέχισαν την πολιτική αποδιοργάνωσής του.

Η χώρα μας αναλαμβάνει τόσο την παραχώρηση κτηρίου για τη λειτουργία του υπο-γραφείου του ΠΟΥ όσο και το κόστος συντήρησής του και επιπλέον για τις ανάγκες της συμφωνίας περίπου 5,5 εκατομμύρια ευρώ συν τις πρόσθετες δαπάνες.

Ως Ελληνική Λύση πιστεύουμε ότι τα οφέλη είναι λιγότερα σε σχέση με το κόστος και τα έξοδα, τα οποία δεσμευόμαστε ως πολιτεία να επωμιστούμε για την επόμενη πενταετία, ίσως και περισσότερο. Ποιος θα προσλαμβάνει τους εργαζόμενους και με ποια αξιοκρατικά κριτήρια;

Για να είμαστε ειλικρινείς, πρώτη φορά βλέπουμε σύμβαση από την οποία λείπουν ολοσχερώς ο σκοπός, η στοχοθεσία, τα χρονοδιαγράμματα, οι προοπτικές, το όραμα. Τα ελάχιστα άρθρα της περιορίζονται αποκλειστικά και μόνο σε λεπτομερή απαρίθμηση οικονομικών υποχρεώσεων και βαρών και μάλιστα με εξαντλητική λεπτομέρεια σε εξειδίκευση και απαρίθμηση μονομερώς, δηλαδή μόνο από την ελληνική πλευρά, ακόμα και του τρόπου καταβολής των υποχρεώσεων προς τον ΠΟΥ, χωρίς καμμία απολύτως άλλη μνεία για την ουσία και το περιεχόμενο της σύμβασης.

Τι θα προσφέρει τελικά στην πατρίδα μας αυτό το εγχείρημα; Ποιο το όφελος; Ποια λύση θα δοθεί σε χρόνιες παθογένειες; Γιατί τελικά το ενδιαφέρον της Κυβέρνησης να μην επεκτείνεται και στην ανάπτυξη της φροντίδας της δημόσιας υγείας;

Στη σύμβαση στο άρθρο 2 προβλέπονται η απευθείας συναλλαγή με αναδόχους για εργασίες συντήρησης και επισκευής που αφορούν το γραφείο, καθώς και η συντήρηση συστημάτων υπολογιστών και τηλεπικοινωνιών. Με ποια κριτήρια θα γίνει η επιλογή του αναδόχου; Δεν γίνεται καμμία αναφορά -και αυτό μας προβληματίζει- στο ποιοι θα πλουτίσουν με χρήματα του ελληνικού λαού.

Επιπλέον, στο άρθρο 4 προκύπτει μια απροσδιόριστη ενδεχόμενη δαπάνη από το κόστος που θα δημιουργηθεί σε περίπτωση μεταφοράς των χώρων στέγασης ή διεύρυνσης σε προσωπικό του γραφείου. Το ίδιο συμβαίνει και εδώ.

Και τα υπόλοιπα άρθρα κινούνται ακριβώς στο ίδιο πνεύμα.

Δεν είμαστε αντίθετοι στη διεθνή συνεργασία για θέματα υγείας ως Ελληνική Λύση. Όμως, θα επιθυμούσαμε πιο λεπτομερή ανάλυση σχετικά με το καθεστώς που θα ισχύσει και πιστεύουμε ότι η σύμβαση δεν απαντά στις απορίες μας πάνω σε σημαντικά ερωτήματα. Θα έλθει ο ΠΟΥ να καλύψει τα κενά σε επιστήμονες ή να ελέγξει τους υπάρχοντες; Θα καλύψει τις ελλείψεις ο ΠΟΥ; Δεν είναι δουλειά του ΠΟΥ, επί παραδείγματι, να βάλει φραγμό στις αξονικές τομογραφίες είτε στις καισαρικές, όπως ακούστηκε. Κάθε κράτος καλείται να εφαρμόσει στην πράξη τις κατευθυντήριες γραμμές τις οποίες δίνει ο ΠΟΥ με τους εκάστοτε φορείς του για να ελέγχει, να προλαμβάνει και να θεραπεύει. Γι’ αυτό δαπανήθηκαν σημαντικά κονδύλια για τη δημιουργία, όπως προανέφερα, στην Ελλάδα του ΟΔΙΠΥ, για να διασφαλιστεί η ποιότητα των παρεχόμενων υπηρεσιών.

Εξασφαλίζεται η ποιότητα; Κύριοι, εξασφαλίζετε εσείς την ποιότητα; Η απάντηση, δυστυχώς, είναι «όχι».

Ακούστηκε ότι προτεραιότητα της Κυβέρνησης είναι όχι οι εργαζόμενοι, αλλά οι ασθενείς. Αυτό είναι παράλογο. Είναι σαν να λέμε ότι δεν μας ενδιαφέρει ο οδηγός του λεωφορείου, αλλά μόνο οι επιβάτες. Μα, από τίνος τις ενέργειες κρέμονται οι ζωές των επιβατών του λεωφορείου; Αν αφήσεις τον οδηγό νηστικό και ξάγρυπνο, το λεωφορείο θα κατευθυνθεί στον γκρεμό. Θα φταίει ο οδηγός; Αν απαξιώσεις τους υγειονομικούς και τους εγκαταλείψεις καταμεσής του πελάγους αβοήθητους, χωρίς εφόδια και υποστήριξη, πώς απαιτείς να μπορούν να αντεπεξέλθουν στις απαιτήσεις της εποχής, τις τόσο ιδιαίτερες και αυξημένες; Πώς μπορούν να αναλάβουν ευθύνες για τη σωτηρία ζωών; Είναι τουλάχιστον, υποκριτικό να λες ότι ενδιαφέρεσαι για τους ασθενείς, όταν αδιαφορείς για τους υγειονομικούς. Ποιος θα φροντίσει τους ασθενείς; Μα, προφανώς το σχέδιό σας είναι να τους φροντίσει ο απαξιωμένος και εξαντλημένος υγειονομικός. Δεν χρειάζεται να το διατυμπανίζετε, οι πράξεις σας το διατρανώνουν οι ίδιες.

Ακούστηκε ότι η επιτυχία της Κυβέρνησης φάνηκε ήδη από το πρώτο lockdown. Αυτό υποτιμά τη νοημοσύνη μας και τούτο διότι το πρώτο lockdown επιβλήθηκε πριν καν έρθουν τα πρώτα κρούσματα. Αντί η Κυβέρνηση να επικεντρωθεί στους ελέγχους COVID των χερσαίων συνόρων μας, στις πύλες εισόδου της πατρίδος μας, κλείσατε μέχρι και τα νησιά τα οποία ήταν παρθένα στον ιό, καταστρέφοντας έτσι και την τοπική οικονομία.

Πλήρης αποτυχία στη διαχείριση, αποτυχία η οποία φάνηκε στη συνέχεια με την αδικαιολόγητα υψηλή τιμή των σκληρών δεικτών, η οποία αντί να σας βάζει σε προβληματισμό, αντίθετα σας κάνει να καυχάστε.

Όσο για τη Διάσκεψη των Προέδρων, κύριε Πρόεδρε, θα ήθελα να σας πω, ότι δεν μπορεί να γνωρίζει ο κάθε εκπρόσωπος κόμματος το τι περιέχει κάθε σύμβαση, για να είμαστε απόλυτοι στις λήψεις των αποφάσεών μας. Όπως και να έχει, η Ελληνική Λύση καταψηφίζει αυτό το νομοσχέδιο.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Πρέπει, όμως, να σας απαντήσω ότι το πρόγραμμα για την Ολομέλεια καταρτίζεται όταν ολοκληρωθεί η συζήτηση στην επιτροπή. Άρα, είναι ευθύνη του κάθε κόμματος η ενημέρωση την οποία πρέπει να έχει αυτός που μετέχει στη Διάσκεψη των Προέδρων. Τίποτα άλλο δεν μπορώ να πω.

Ωστόσο, με την ευκαιρία αυτή και επειδή θέλω να είμαι ξεκάθαρος, κύριε Ξανθέ, θα ήθελα να σας θυμίσω την προηγούμενη ακριβώς σύμβαση την οποία έχω εδώ. Η σύμβαση αυτή, λοιπόν, πέρασε στις 30 Μαΐου του 2018 με εσάς Υπουργό και Αναπληρωτή Υπουργό τον κ. Πολάκη και υπήρξε η γνωστή κατάσταση ποιοι είναι υπέρ, κατά και ποιοι επιφυλάσσονται. Τον λόγο πήραν τότε -αν θέλετε, θα σας τα δώσω αυτά- αυτοί που είχαν αντίρρηση με τη μορφή του κατά ή της επιφύλαξης. Όμως, επειδή καταθέσατε τότε, ως Κυβέρνηση μιλώ, δύο υπουργικές τροπολογίες και μία βουλευτική, τον λόγο πήραν και οι άλλοι εισηγητές -μόνο οι άλλοι και όχι όσοι ήρθαν εκτός προγράμματος-, προκειμένου να τοποθετηθούν επί των τροπολογιών.

Αν θέλετε, λοιπόν, να τα δείτε και για να είμαι κι εγώ εντάξει σε αυτά, θα τα καταθέσω στα Πρακτικά. Διότι ξέρετε χαρακτηρίζομαι κι εγώ, ότι δεν δέχτηκε ο Πρόεδρος και κάτι τέτοια. Ας έρθει, λοιπόν, ένας εκ των γραμματέων, εκ των πρακτικογράφων να τα πάρει αυτά για να μπουν στα Πρακτικά. Φωτοτυπήστε τα, σας παρακαλώ, και δώστε τα σε όλους τους συναδέλφους. Φαίνονται και οι χρόνοι της ομιλίας, όπως φαίνεται ότι δεν υπήρξαν άλλοι ομιλητές. Μάλιστα, φαίνεται ότι πήραν τον λόγο -αν θέλετε, να σας δώσω και τα αναλυτικότερα Πρακτικά- για να τοποθετηθούν οι άλλοι που ήταν «ναι» επί των δύο υπουργικών τροπολογιών και της μίας βουλευτικής.

(Στο σημείο αυτό ο Γ΄ Αντιπρόεδρος της Βουλής κ. Αθανάσιος Μπούρας, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τον λόγο τώρα έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Αγαπητή κυρία Υπουργέ, κυρίες και κύριοι Βουλευτές, η «Κυριάκος Μητσοτάκης Α.Ε.» μετά από τρία χρόνια διακυβέρνησης πια έχει φτάσει τα νομοσχέδια που φέρνει εδώ στη Βουλή των Ελλήνων να μοιάζουν περισσότερο με φάρσες παρά με σχέδια νόμου. Και θα σας εξηγήσω αμέσως, αγαπητή κυρία Υπουργέ -γιατί βλέπω ότι μειδιάτε- γιατί το λέω αυτό.

Εδώ έχουμε να κάνουμε με ένα σχέδιο νόμου το οποίο υποτίθεται ότι θα ιδρύσει ένα υπο-γραφείο του Παγκόσμιου Οργανισμού Υγείας στη χώρα μας, το οποίο θα έχει τους εξής στόχους. Ο γενικός στόχος θα είναι η βελτίωση της ποιότητας της περίθαλψης και της ασφάλειας των ασθενών. Οι στόχοι αυτοί συγκεκριμενοποιούνται, σύμφωνα με το σκεπτικό της αιτιολογικής, και αναφέρεται ότι θα βοηθηθεί η επίτευξή τους, κυρία Υπουργέ -ακούστε σωρεία αφηρημένων εννοιών- από τα εξής: «Ειδικότερα, η δράση του θα αφορά στη στήριξη προς τη χώρα, τις εθνικές στρατηγικές και τα πλαίσια και τον διαμοιρασμό διδαγμάτων για την ανάπτυξη επιτυχών παρεμβάσεων…» -λείπουν τα αντικείμενα στις προτάσεις- «…τη σύνθεση καινοτομίας και γνώσεων για την ποιότητα της περίθαλψης και την ασφάλεια των ασθενών, την ανάλυση πολιτικής στη σφαίρα της ποιότητας της περίθαλψης και της ασφάλειας των ασθενών και τη δημιουργία δικτύων,… -ακούστε κι εσείς να χαρείτε νομοθέτηση- «…συμμαχιών και διαύλων συμμετοχής των ενδιαφερομένων».

Όλα αυτά θα είχαν κάποια βάση συζήτησης αν ήμασταν η Ελβετία ή αν ήμασταν μια χώρα που είχε λύσει το πρόβλημα του Εθνικού Συστήματος Υγείας της, αλλά είχε Εθνικό Σύστημα Υγείας.

Εμείς, κυρία Υπουργέ, είμαστε μια χώρα με συνολικά εκατόν πενήντα χιλιάδες περίπου υγειονομικούς και γιατρούς και έχουμε απολέσει σαράντα χιλιάδες από δαύτους με τον απλό τρόπο, επειδή βγήκαν στη σύνταξη και δεν τους ανανέωσε κανένα από τα τρία μνημονιακά κόμματα που κυβέρνησαν, εσείς, το ΠΑΣΟΚ ή ΚΙΝΑΛ και ο ΣΥΡΙΖΑ. Ουδείς πήρε κανέναν γιατρό!

Όμως, εσείς, κυρία Υπουργέ -όχι, βέβαια, εσείς προσωπικά, αλλά εκπροσωπώντας την Κυβέρνηση του Κυριάκου Μητσοτάκη- φέρνετε το ειδικό βάρος να έχετε χάσει σήμερα σαράντα εννέα χιλιάδες συνανθρώπους μας, να έχετε χθες δεκαπέντε νεκρούς και δεκαεπτά χιλιάδες απ’ αυτούς να έχουν καταλήξει -σύμφωνα με την έκθεση Τσιόδρα και όχι τη δικιά μου- εκτός ΜΕΘ διασωληνωμένοι σε κοινά κρεβάτια που σημαίνει ότι τουλάχιστον οι μισοί από τους δεκαεπτά χιλιάδες θα μπορούσαν να έχουν ζήσει. Αυτό το λέει η στατιστική. Από όσους μπαίνουν στις ΜΕΘ -στις κανονικές ΜΕΘ και όχι έξω διασωληνωμένοι- οι μισοί τουλάχιστον ζουν. Εδώ πέρα έχουν πεθάνει δεκαεπτά χιλιάδες οι οποίοι δεν μπήκαν σε ΜΕΘ, αλλά διασωληνώθηκαν στο σπίτι τους, σε διάδρομο, σε τουαλέτα. Τα λέω σε υπερβολή για να τα καταλάβετε. Πάντως διασωληνώθηκαν εκτός ΜΕΘ, σε κοινές κλίνες.

Από αυτούς, λοιπόν, προκύπτει με απλή στατιστική ότι οι μισοί θα ζούσαν σήμερα. Και λέω ότι είναι σαν φάρσα του Κυριάκου Μητσοτάκη να λέει ότι θα δώσει τεχνογνωσία ο ΠΟΥ, ο Παγκόσμιος Οργανισμός Υγείας, ότι θα δώσει τα φώτα του σε εμάς. Πηγαίνετε, αν θέλετε, όσοι υπουργεύετε και όσοι κυβερνάτε μέχρι τον «Ευαγγελισμό» να δείτε τι συμβαίνει ακόμα και τώρα, γιατί τώρα είμαστε στο πέμπτο κύμα.

Κα ξέρετε ότι αυτό το κύμα αυξάνει, κυρία Υπουργέ. Αυτή τη στιγμή που μιλάμε, χθες, είχαμε σχεδόν δέκα χιλιάδες κρούσματα. Είναι πολύ περισσότερα από τον μέσο κινούμενο όρο της προηγούμενης εβδομάδας. Επίσης, σας επαναλαμβάνω ότι έχουμε δεκαπέντε νεκρούς χθες.

Πηγαίνετε, λοιπόν, στα μέρη που πεθαίνουν οι Έλληνες και μετά σκεφτείτε να νομοθετήσετε την πρόσληψη ενός γιατρού. Ο Υπουργός σας, ο κ. Πλεύρης, προανήγγειλε -θρασύτατα, κατά τη γνώμη μου- μετά από το χάος των τριάντα χιλιάδων νεκρών την πρόσληψη επιτέλους τετρακοσίων μόνιμων γιατρών. Ξέρετε πότε την προανήγγειλε; Την προανήγγειλε πριν από πέντε μήνες.

Είστε Υπουργός που εκπροσωπείτε την Κυβέρνηση. Απαντήστε μου. Έχετε προσλάβει κανέναν από αυτούς; Στην πραγματικότητα όλοι όσοι παροικούν την Ιερουσαλήμ ξέρουν ότι χρειαζόμαστε δέκα χιλιάδες, δεκαπέντε χιλιάδες γιατρούς για να μην πεθαίνουν αναίτια δεκαεπτά χιλιάδες συνάνθρωποί μας. Ωστόσο, σας ρωτάω και απαντήστε μου αν έχετε προσλάβει έναν από τους τετρακόσιους που προανήγγειλε ο αγαπητότατος κ. Πλεύρης πριν από πέντε μήνες. Όχι!

Αυτό, λοιπόν, καθιστά φάρσα κάθε τέτοιο νομοσχέδιο. Είναι θρασύτατη η στάση του Κυριάκου Μητσοτάκη να έρχεται και να λέει ότι θα βελτιώσει λεπτομέρειες. Πεθαίνουν οι άνθρωποι δηλαδή! Τι να σας πω; Φροντίστε να μην πεθαίνουν! Μετά κάντε και ένα Γραφείο του Παγκόσμιου Οργανισμού Υγείας για να μας δώσει τεχνογνωσία! Πρώτα ρωτήστε τον το εξής: Εκεί πεθαίνουν οι άνθρωποι; Δηλαδή, στις υπόλοιπες χώρες του κόσμου, τις ευνομούμενες της Ευρωπαϊκής Ένωσης, πεθαίνουν εκτός ΜΕΘ διασωληνωμένοι οι άνθρωποι; Ρωτήστε τον ΠΟΥ. Αλλιώς, πείτε του να σας συμβουλέψει τι να κάνετε γι’ αυτό. Και ξέρετε τι να κάνετε γι’ αυτό; Nα προσλάβετε αμέσως, χθες, προχθές, πέρυσι, δέκα χιλιάδες γιατρούς. Όχι ότι φτάνουν, μη γελιόμαστε. Είκοσι χιλιάδες χρειάζονται. Προσλάβετε τις δέκα χιλιάδες για τα μάτια του κόσμου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω γρήγορα, κύριε Πρόεδρε.

Επίσης, θα πω και κάτι ακόμα, γιατί είναι πολύ σημαντικό. Το κόστος γι’ αυτό το υπο-γραφείο είναι 5,5 εκατομμύρια για πέντε χρόνια. Ποια θα είναι η δουλειά του; Αφού δεν θα πει «Κοιτάξτε, πεθαίνουν εκτός ΜΕΘ οι διασωληνωμένοι άνθρωποι. Πεθαίνουν όπου μπορείς να φανταστείς, εκτός από εκεί που πρέπει να δώσουν τη μάχη για να σωθούν». Ποια θα είναι, λοιπόν, η δουλειά του; Η μόνη δουλειά που φαντάζεται το ΜέΡΑ25 ότι μένει είναι η δουλειά που προσπαθείτε να κάνετε εδώ και τρία χρόνια και δεν σας βγαίνει λόγω πανδημίας. Πώς να εξαφανίσετε το Εθνικό Σύστημα Υγείας, όταν ο κόσμος βλέπει ότι είναι το μόνο στήριγμα που έχει και ότι θα είχε πενήντα χιλιάδες νεκρούς, αν είχε ιδιωτικοποιηθεί η εθνική μας υγεία, όπως εύχονται μερικές παρατάξεις και συγκεκριμένα η δική σας; Άρα τι κάνετε; Το κάνετε «λάου-λάου». Ποια θα είναι η δουλειά, λοιπόν, του υπο-γραφείου του ΠΟΥ; Θα είναι οι συμπράξεις ιδιωτικού και δημοσίου τομέα. Αυτή ακριβώς θα είναι η δουλειά, οι συμπράξεις ιδιωτικού και δημοσίου τομέα, δηλαδή η ιδιωτικοποίηση της υγείας.

Κοιτάξτε, κυρία Υπουργέ, η υγεία αποτελείται από ένα αλληλένδετο και εντελώς αδιαίρετο πλέγμα, την ασφάλιση, την παροχή περίθαλψης και βεβαίως το φάρμακο. Οι τρεις αυτοί πυλώνες της υγείας στη χώρα μας βρίσκονται, ελληνικέ λαέ, είτε αποκλειστικά στα χέρια του ιδιωτικού κεφαλαίου, είτε οδεύουν προς αυτά.

Η ασφάλιση, αντί να ενισχύεται και να εμβαθύνεται ο κοινωνικός της ρόλος, μετατρέπεται απλώς, κυρία Υπουργέ, σε ατομική ευθύνη και μάλιστα κεφαλαιοποιητική ατομική ευθύνη. Συνταξιοδοτικό είναι πια η ασφάλιση των συνανθρώπων μας που εργάζονται.

Η περίθαλψη, είτε μιλάμε για πρωτοβάθμια φροντίδα είτε για νοσοκομειακή, απαξιώνεται καθημερινά και συστηματικά και από τις τρεις μνημονιακές κυβερνήσεις, με την πανδημία να φέρνει στο φως την ταξική επιλογή που καλύπτει το πολιτικό προσωπικό της «ολιγαρχίας χωρίς σύνορα» να ακολουθήσει.

Και τέλος το φάρμακο, το οποίο τέλει, κυρία Υπουργέ, αποκλειστικά υπό ιδιωτικό έλεγχο, κυρίως βεβαίως, όπως ξέρετε, πολυεθνικών μεγάλων ομίλων.

Η εμπορευματοποίηση, η ιδιωτικοποίηση των τριών πυλώνων που σύσσωμο το μνημονιακό τόξο υπηρετεί μετατρέπει το αγαθό της υγείας σε προνόμιο για λίγους.

Ακόμη μια θλιβερή πρωτιά -και θα κλείσω με αυτό, κύριε Πρόεδρε, να σας αφήσω στην ησυχία σας-, κυρία Υπουργέ, σημειώθηκε χθες. «Εξασφάλισε» η χώρα επί διακυβέρνησης «Κυριάκος Μητσοτάκης Α.Ε.» -να τον χαίρεστε τον Πρωθυπουργό σας-, σύμφωνα με έκθεση της EUROSTAT, η οποία δημοσιεύθηκε χθες ή προχθές, το εξής: Η Ελλάδα, ελληνικέ λαέ, παρουσιάζει ποσοστιαία αύξηση ως προς την υπερβάλλουσα θνησιμότητα κατά 28%, σε σχέση με τον μέσο όρο της περιόδου 2016 - 2019. Ρυθμός, κυρία Υπουργέ -σημειώστε τον-διπλάσιος ή σχεδόν τριπλάσιος του αντίστοιχου ευρωπαϊκού, ο οποίος ανέρχεται κατά μέσο όρο στο 10%, εμείς 19%, διπλάσιος.

Το μεγαλύτερο ποσοστό αύξησης ξέρετε πότε παρουσιάστηκε, κυρία Υπουργέ; Τον περασμένο Νοέμβριο, φτάνοντας το 26%. Τέτοια αύξηση είχε η θνησιμότητα στη χώρα μας τον περασμένο Νοέμβριο, κατά τη διάρκεια του τέταρτου κύματος της πανδημίας.

Την ίδια ώρα, κυρία Υπουργέ, η Κυβέρνησή σας έχει στείλει για πολλοστή φορά μήνυμα πλήρους χαλάρωσης, πληρέστατης. Έρχεται ο τουρισμός να ζήσουμε -ναι, πραγματικά- αλλά πώς; Τρεις χειμώνες πληρώνουμε το άνοιγμα του τουρισμού που δεν ήρθε τους προηγούμενους δύο. Φέτος ελπίζουμε να έρθει, αλλά ξέρουμε ότι έτσι όπως θα τον φέρετε, θα τον ξαναπληρώσουμε.

Λοιπόν, τα κρούσματα έχουν αρχίσει να αυξάνονται για μια ακόμα φορά δραματικά. Η πλήρης διάλυση του Εθνικού Συστήματος Υγείας και η πρεμούρα της Κυβέρνησής σας να το παραδώσει σε ιδιώτες έχουν τραγικά αποτελέσματα τα οποία πλέον καταγράφονται με τον πιο επίσημο και καθαρό τρόπο.

Η «εγκληματική» πολιτική σας των τριάντα έξι χιλιάδων σαράντα έξι ή σαράντα εννέα -μου διαφεύγει ο ακριβής αριθμός- νεκρών της χώρας μας και της πρωτιάς στην Ευρώπη στην υπερβάλλουσα θνησιμότητα, κυρία Υπουργέ, έχουν ονοματεπώνυμο και ευτυχώς δεν είναι το δικό σας. Είναι «Κυριάκος Μητσοτάκης Α.Ε.».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Να διευκρινίσω ότι αυτά τα οποία μοιράσατε, για να μην υπάρξει εμπλοκή, αναφέρονται στις 30 Μαΐου του 2018 και τότε τα κόμματα ήταν τα αναφερόμενα στην πρώτη σελίδα. Έτσι, για να μην γίνει καμμία σύγχυση.

Θα παρακαλέσω θερμά να τηρηθεί το πεντάλεπτο. Έχετε και Κοινοβουλευτικό Εκπρόσωπο.

Καλείται στο Βήμα ο κ. Φραγγίδης πρώτα. Μετά θα λάβουν τον λόγο ο κ. Παπαδόπουλος και η κ. Κεφάλα. Στη συνέχεια τον λόγο θα πάρει ο Πρόεδρος της Ελληνικής Λύσης, ο κ. Βελόπουλος.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η συμφωνία μεταξύ της ελληνικής Κυβέρνησης και της Παγκόσμιας Οργάνωσης Υγείας μέσω του Περιφερειακού Γραφείου της Ευρώπης προβλέπει την ίδρυση του γραφείου για την ποιότητα περίθαλψης και ασφάλειας των ασθενών, το οποίο συζητούμε σήμερα.

Η προς κύρωση συμφωνία συνδέεται και με τη συμφωνία υποδοχής για την ίδρυση του γραφείου υποστήριξης για την πρόληψη και τον έλεγχο των μη μεταδιδόμενων ασθενειών στην Αθήνα, που υπογράφηκε το 2008, κυρώθηκε το 2011 και τροποποιήθηκε το 2018. Η συμφωνία έχει διάρκεια πέντε χρόνια και μπορεί να ανανεώνεται για περιόδους πέντε ετών, όταν συμφωνούν τα δύο μέρη.

Η ελληνική Κυβέρνηση οφείλει να παράσχει τον χώρο του γραφείου και αναλαμβάνει τις δαπάνες του προσωπικού που συνολικά είναι επτά άτομα. Στην περίπτωση δε μεταφοράς, επέκτασης του γραφείου και διεύρυνσης του προσωπικού του, η ελληνική Κυβέρνηση αναλαμβάνει το προκύπτον κόστος.

Το κόστος αυτό είναι 5.641.000 περίπου και καταβάλλεται σε ετήσιες δόσεις.

Στο παράρτημα της συμφωνίας προβλέπονται οι στρατηγικοί στόχοι του γραφείου για την ποιότητα περίθαλψης και την ασφάλεια των ασθενών στην Ευρωπαϊκή Περιφέρεια του ΠΟΥ, τις εθνικές στρατηγικές, τη διάχυση των συμπερασμάτων, τη δημιουργία δικτύων συμμαχιών και καινοτομίας.

Η ρύθμιση που συζητάμε σήμερα αποτελεί διεθνή υποχρέωση της χώρας και εκτός αυτού είναι μία επωφελής συμφωνία για τη χώρα μας. Το γραφείο θα βοηθά τα κράτη - μέλη του ΠΟΥ Ευρώπης κυρίως εκείνα της Μεσογείου και της νότιας και ανατολικής Ευρώπης να οικοδομήσουν ισχυρά και ανθεκτικά συστήματα υγείας. Είναι σαφές ότι η αναβάθμιση της συνεργασίας με τον ΠΟΥ αυτόματα αναβαθμίζει τη θέση και τον ρόλο της Ελλάδας σε διεθνές επίπεδο. Εξάλλου, οι σύγχρονες υγειονομικές προκλήσεις που σχετίζονται με την πανδημία, την κλιματική κρίση, το προσφυγικό, το δημογραφικό, τον πόλεμο καθιστούν ιδιαίτερα επίκαιρο τον ρόλο του ΠΟΥ σε σχέση με τη δημόσια υγεία.

Οι αρμοδιότητές του για την καθολική περίθαλψη, την παρακολούθηση και την πρόληψη των κινδύνων που απειλούν τη δημόσια υγεία, τη διαχείριση των καταστάσεων έκτακτης ανάγκης, τη βελτίωση της υγείας και της ευημερίας του ανθρώπου ταιριάζουν απόλυτα με τα αιτήματα των καιρών. Η συνεργασία λοιπόν με τον ΠΟΥ με την τεράστια εμπειρία, κοινωνική προσφορά και τεχνογνωσία θεωρούμε ότι θα ωφελήσει τη χώρα εφόσον και η ίδια όμως ανταποκριθεί στις υποχρεώσεις της.

Στη μετά COVID εποχή βασικός στόχος του Παγκόσμιου Οργανισμού Υγείας Ευρώπης είναι να μη μείνει κανένα κράτος και κανένας πολίτης πίσω, γι’ αυτό επιδιώκει την ενίσχυση των περιφερειακών υγειονομικών αρχών και την εκπλήρωση του σκοπού της καθολικής υγειονομικής κάλυψης σε όλες τις χώρες του ΠΟΥ Ευρώπης ως το 2030. Στο κέντρο του ενδιαφέροντος μπαίνει η ποιότητα της περίθαλψης και της ασφάλειας των ασθενών σε όλα τα επίπεδα του συστήματος υγείας και σε όλα τα στάδια της ζωής του ανθρώπου. Στο πλαίσιο αυτό χρειάζεται να εξεταστούν και να αναθεωρηθούν οι πολιτικές και οι δομές υγείας, οι διατιθέμενοι πόροι, η παροχή τεχνογνωσίας στις χώρες. Η πανδημία μας δίδαξε τη σημασία της καθολικής υγειονομικής κάλυψης όχι μόνο όλων των πολιτών μιας χώρας, αλλά και όλων των χωρών του κόσμου. Είναι ανάγκη να εξαλειφθούν οι ανισότητες ανάμεσα σε ανθρώπους σε σχέση με το φύλο, την ηλικία, την κοινωνικοοικονομική επιφάνεια, το επίπεδο μόρφωσης, αλλά και η ανισότητα ανάμεσα στις χώρες.

Η καθολική υγειονομική κάλυψη προϋποθέτει ποιότητα στις παρεχόμενες υπηρεσίες υγείας που σχετίζονται με την κατάσταση και την επάρκεια των υγειονομικών δομών, το επίπεδο των εργαζομένων, τον εξοπλισμό, τα φάρμακα, την ψηφιοποίηση, την ηγεσία, την εκπαίδευση στην υγεία, τη συμμετοχή των ασθενών και της κοινότητας και την επαρκή χρηματοδότηση. Το κυριότερο είναι ότι προϋποθέτει μια ισχυρή και αποτελεσματική πρωτοβάθμια φροντίδα υγείας.

Πού βρίσκεται, άραγε, η χώρα μας σε σχέση με όλα αυτά; Δυστυχώς χρειάζεται να διανύσουμε ακόμα πολύ δρόμο. Μια χθεσινή μόλις είδηση: Σύμφωνα με στοιχεία του 11ου Δελτίου Παρατηρητηρίου Αναπηρίας της διετίας 2019 - 2020 χιλιάδες ΑΜΕΑ, άνθρωποι με αναπηρία ή χρόνια πάθηση στερούνται την πρόσβαση ακόμα και σε βασικές υγειονομικές ανάγκες.

Και δεν είναι μόνο τα ΑΜΕΑ. Οι σημερινές συνθήκες της ακραίας ακρίβειας θέτουν ανάλογο θέμα προσβασιμότητας σε χιλιάδες συμπολίτες μας και δυστυχώς υπάρχει έλλειψη ποιοτικών, δωρεάν υπηρεσιών υγείας. Τα δημόσια νοσοκομεία σε όλη την Ελλάδα λειτουργούν οριακά και επικίνδυνα υποστελεχωμένα. Θα ήταν ορθότερη η διατύπωση ότι οι γιατροί, νοσηλευτές και λοιποί εργαζόμενοι στην υγεία στη χώρα μας έχουν επιδείξει ανθεκτικότητα δοκιμαζόμενοι καθημερινά πέρα από τα όρια της αντοχής τους. Γι’ αυτό βέβαια καταρρέουν, παραιτούνται ή φεύγουν στο εξωτερικό.

Έχουμε θέματα στην παροχή ποιοτικών υπηρεσιών που αφορούν την προσβασιμότητα σε υπηρεσίες υγείας, τις ανισότητες στην ποιότητα των παρεχόμενων υπηρεσιών ανάμεσα στις δομές του κέντρου και της περιφέρειας, την ποιότητα των εγκαταστάσεων, τις τραγικές ανεπάρκειες σε προσωπικό και εξοπλισμό, την απουσία ολοκληρωμένης φροντίδας και διάρκειας στη φροντίδα του ασθενούς, τον ψηφιακό εκσυγχρονισμό.

Το κυριότερο, έχουμε κατακερματισμένες, ανοργάνωτες και αναποτελεσματικές δομές πρωτοβάθμιας φροντίδας υγείας. Έχουμε ανεπαρκέστατες υγειονομικές δομές σε προσωπικό, υποδομές, εξοπλισμό. Εξάλλου, είναι τεράστια η ιδιωτική δαπάνη για την υγεία, γεγονός που δηλώνει τη χαμηλή ποιότητα των υπηρεσιών υγείας στο δημόσιο σύστημα.

Χρειάζεται να γίνουν πολλές βελτιωτικές παρεμβάσεις, όχι μόνο στο κλινικό πεδίο αλλά και στην εκπαίδευση, στην ηγεσία, στην εξωνοσοκομειακή φροντίδα, στη διεπιστημονική προσέγγιση της υγείας, στην πρόληψη. Είναι ανάγκη να στοχεύσουμε στην ποιότητα περίθαλψης και στην ασφάλεια να εξασφαλίσουμε ποιοτικούς ελέγχους και αξιολόγηση της ποιότητας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΓΕΩΡΓΙΟΣ ΦΡΑΓΓΙΔΗΣ:** Τελειώνω, κύριε Πρόεδρε.

Έτσι θα αναβαθμιστεί η υγεία των πολιτών. Η χαμηλή εξάλλου ποιότητα περίθαλψης συνεπάγεται κακή υγεία του πληθυσμού και σπατάλη πόρων για το κράτος. Επιδίωξη της δικιάς μας παράταξης είναι η ανάπτυξη και ο εκσυγχρονισμός του δημόσιου συστήματος υγείας, με καθολική κάλυψη του πληθυσμού, ίσα δικαιώματα για τους ασφαλισμένους και ίσες ευκαιρίες για τους επαγγελματίες υγείας.

Αποτελεσματικό δίκτυο πρωτοβάθμιας φροντίδας υγείας με υπηρεσίες υγείας που θα προσφέρονται από τη γέννηση μέχρι το τέλος της ζωής, με δράσεις πρόληψης της νόσου και προαγωγής της υγείας, με αναβαθμισμένη χρήση της τεχνολογίας, με επαρκή περίθαλψη οξέων και χρόνιων νοσημάτων και καταστάσεων υγείας με αποκατάσταση παρηγορητική και υποστηρικτική.

Είναι αναγκαία η χάραξη μιας εθνικής στρατηγικής για την υγεία, με συμβολή όλων μας, με γνώμονα την ποιότητα και με κέντρο τον άνθρωπο. Η λειτουργία του γραφείου για την ποιότητα της περίθαλψης στη χώρα μας, ως ενός κέντρου αριστείας θεωρούμε ότι θα βοηθήσει σημαντικά σε αυτή την κατεύθυνση, αρκεί να βοηθήσει και η ελληνική Κυβέρνηση, ώστε όσα περιγράφονται στη συμφωνία να μην να μη μείνουν μόνο λόγια.

Κυρία Υπουργέ, έχω βάλει τρία ερωτήματα, τα οποία θα τα πω και τώρα, γιατί χθες δεν απαντήθηκαν.

Πρώτον, έχουν καταβληθεί τα ποσά που προβλέπονται για τα έτη 2021 και 2022 στον ΠΟΥ από την ελληνική Κυβέρνηση;

Δεύτερον, σε σχέση με το προσωπικό, επειδή θα το πληρώνει η Ελλάδα, η ελληνική Κυβέρνηση το χρηματοδοτεί. Ποιος προσλαμβάνει τους εργαζόμενους, με τι είδους διαδικασία και με ποια κριτήρια; Θα είναι Έλληνες, θα είναι ξένοι ή θα είναι και τα δύο;

Και, τέλος, σε σχέση με τη συμφωνία που προβλέπει απευθείας συναλλαγή με αναδόχους για εργασίες συντήρησης και επισκευής του γραφείου, συντήρηση των συστημάτων υπολογιστών και τηλεπικοινωνιών, διασφαλίζεται με κάποιον τρόπο η επιλογή αναδόχου, με βάση την πιο συμφέρουσα προσφορά στο ελληνικό δημόσιο;

Περιμένω τις απαντήσεις.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, αφού τακτοποιηθεί υγειονομικά το Βήμα, μιας και ανεβαίνει γιατρός, εκ μέρους του ΣΥΡΙΖΑ - Προοδευτική Συμμαχία, ο Βουλευτής κ. Αθανάσιος Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Η ίδρυση μόνιμου Γραφείου του Παγκόσμιου Οργανισμού Υγείας στην Ελλάδα είχε ανακοινωθεί τον Σεπτέμβριο του 2017 κατά την εξηκοστή έβδομη Σύνοδο του Περιφερειακού Γραφείου Ευρώπης του ΠΟΥ στη Βουδαπέστη με τη συμμετοχή του τότε Έλληνα Πρωθυπουργού, του Αλέξη Τσίπρα, ως επίσημου προσκεκλημένου. Η σχετική συμφωνία υπογράφηκε από τον Γενικό Γραμματέα Δημόσιας Υγείας κ. Γιάννη Μπασκόζο και τη Διευθύντρια του Περιφερειακού Γραφείου του Οργανισμού για την Ευρώπη κ. Σουζάνα Τζακάμπ, τον Γενάρη του 2018 στη Γενεύη και κυρώθηκε με τον ν.4542.

Τα εγκαίνια έγιναν με μεγάλη επισημότητα επί υπουργίας Ανδρέα Ξανθού την 21η Ιουνίου του 2018 και την παρουσία του Γενικού Διευθυντή του Παγκόσμιου Οργανισμού Υγείας Δόκτορα Τέντρος Αντχάνομ Γκεμπρεγέσους, τεκμηριώνοντας την αναβαθμισμένη παρουσία στην Ελλάδα του ΠΟΥ.

Η νέα συμφωνία, τέσσερα χρόνια μετά, από την Κυβέρνηση της Νέας Δημοκρατίας, με το σχέδιο νόμου που καταθέτει σήμερα, προβλέπει ίδρυση υπο-γραφείου για την ποιότητα της περίθαλψης και την ασφάλεια των ασθενών με συνολική δαπάνη 5,64 εκατομμύρια ευρώ εκ μέρους της χώρας με τη μορφή οικονομικής συνεισφοράς στον ΠΟΥ για την αρχική περίοδο πέντε ετών. Αφορά όλον τον πληθυσμό για την αναβάθμιση της ποιότητας της περίθαλψης και την ασφάλεια των ασθενών σε όλα τα στάδια, με έμφαση την πρωτοβάθμια φροντίδα, αλλά και την υγιή γήρανση. Πρέπει να σημειώσουμε ότι είναι κάτω από πολιτικές προϋποθέσεις, η κυριότερη από τις οποίες, καθώς η συμφωνία είναι πενταετούς διάρκειας, είναι η ύπαρξη στο επόμενο χρονικό διάστημα μιας εναλλακτικής προοδευτικής διακυβέρνησης της χώρας. Γιατί για να αξιοποιήσεις όλα αυτά τα οποία επισημαίνει με τις μελέτες, με τις τεκμηριώσεις το Γραφείο του Παγκόσμιου Οργανισμού Υγείας χρειάζεται μια αντίστοιχη κυβέρνηση.

Εμείς από την πλευρά μας εκτιμούσαμε ιδιαίτερα θετικά το γεγονός ότι ο ΠΟΥ τασσόταν σταθερά υπέρ της στρατηγικής «υγεία για όλους», που χαράχθηκε το 1978 στην παγκόσμια σύνοδο της Άλμα Άτα, ότι οι αξίες που διακηρύσσει είναι αυτές της πρόληψης, της αγωγής και προαγωγής της υγείας, της αξιοπρέπειας των ασθενών, του σεβασμού των ανθρώπινων δικαιωμάτων, της αρχής να μη μείνει κανείς πίσω, της αντιμετώπισης της φτώχειας ως παράγοντα επιβάρυνσης της υγείας, της εξάλειψης των ανισοτήτων. Και σημειώνουμε ακόμη ότι ο ΠΟΥ πήρε θέση για τις πατέντες των εμβολίων ως δημόσια αγαθά. Όμως, το ζήτημα ποιότητα περίθαλψης και ασφάλεια των ασθενών σε όλα τα στάδια αποτελεί ένα από τα πιο σημαντικά πεδία για την άσκηση κυβερνητικής πολιτικής στην Ελλάδα, αλλά και για την ενωμένη Ευρώπη που εξακολουθεί να μην έχει κοινή ευρωπαϊκή πολιτική υγείας, να θεωρεί ότι η ποιότητα της περίθαλψης και η ασφάλεια των ασθενών είναι υπόθεση κάθε κράτους-μέλους και όχι καθήκον μιας Ευρώπης αλληλεγγύης, συνοχής, δικαιοσύνης, ασφάλειας. Για να υπάρξει εμβάθυνση της Ευρώπης με ένα νέο σύμφωνο, πρέπει να υπάρχει κοινή πολιτική πρόληψης της πρωτοβάθμιας φροντίδας υγείας, εμβολιασμών αλλά και επείγουσας περίθαλψης.

Η υγειονομική κρίση, η διαχείριση της πανδημίας, οι νέες αναδυόμενες απειλές ανέδειξαν πολύ σημαντικά προβλήματα της οργάνωσης των υπηρεσιών υγείας σε όλα τα επίπεδα. Ο τεράστιος αριθμός θανάτων, άνω των τριάντα χιλιάδων στην Ελλάδα, αλλά και η υπερβάλλουσα θνησιμότητα, είναι αποδεικτικά των ανεπαρκειών του συστήματος υγείας. Οι μελέτες που έγιναν, και κυρίως αυτή για τις περιφερειακές ανισότητες, αναδεικνύουν ότι υπάρχει τεράστιο πρόβλημα. Για ποια ποιότητα περίθαλψης και ασφάλεια των ασθενών μπορούμε να μιλήσουμε, όταν η Κυβέρνηση ακυρώνει όλες τις μόνιμες προσλήψεις που έχει ανακοινώσει; Μπορούμε να το πούμε αυτό στους κατοίκους των περιοχών που χάθηκαν όλοι οι νοσηλευόμενοι ασθενείς στις ΜΕΘ των νοσοκομείων, στους συγγενείς αυτών που χάθηκαν εκτός ΜΕΘ, στους κατοίκους των δυσπρόσιτων περιοχών, στους κατοίκους των νησιών μας, όπου λείπουν και βασικές ειδικότητες; Πώς μπορούμε να το πούμε στους γιατρούς όταν έχουν να πληρωθούν ακόμη και τις εφημερίες του δεύτερου τριμήνου του 2022, αγαπητοί εκπρόσωποι του Υπουργείου Υγείας, όταν έχουν να πληρωθούν και τις πρόσθετες εφημερίες από τον Δεκέμβρη του 2021;

Η συμφωνία περιλαμβάνει στοιχεία τα οποία θα μπορούσε το υπο-γραφείο του ΠΟΥ να τα πάρει από τις ενώσεις νοσοκομειακών γιατρών, από τα σωματεία εργαζομένων στα νοσοκομεία, από την ΟΕΝΓΕ και την ΠΟΕΔΗΝ, τους συλλόγους ασθενών, καρκινοπαθών, διαβητικών, νεφροπαθών, πασχόντων από ρευματικά νοσήματα, από σπάνια νοσήματα, από μεσογειακή αναιμία, από ινοκυστική νόσο για να έχει τα δεδομένα της αντιμετώπισης. Και, βέβαια, θέλουμε να θυμίσουμε ότι η σημαντική μεταρρύθμιση της κυβέρνησης του ΣΥΡΙΖΑ στην πρωτοβάθμια φροντίδα υγείας με ΤΟΜΥ, οικογενειακούς γιατρούς, νοσηλευτές, επισκέπτες υγείας, κοινωνικούς λειτουργούς έγινε σε στενή συνεργασία με τον ΠΟΥ, που συνέβαλε και στη χρηματοδότησή της από το Ευρωπαϊκό Κοινωνικό Ταμείο. Σε στενή συνεργασία έγινε και η στήριξη της επείγουσας περίθαλψης με οργάνωση αυτοτελών ΤΕΠ, καθώς και το εθνικό σχέδιο δράσης για τη δημόσια υγεία. Βέβαια αυτά τα επισημαίνει η έκθεση αξιολόγησης, την οποία η Κυβέρνηση δεν φαίνεται να λαμβάνει υπ’ όψιν.

Το ζήτημα, λοιπόν, είναι ότι σε όλα αυτά τα θέματα το γραφείο και το υπο-γραφείο του ΠΟΥ με την τεχνική τους υποστήριξη θα μπορέσουν να συμβάλουν στην υπόδειξη επιτροπών. Όμως, το ζήτημα το πάρα πολύ σοβαρό για το τι θα κάνουμε ακριβώς στην Ελλάδα το επόμενο χρονικό διάστημα, είναι εκείνο που αφορά τις κυβερνητικές πολιτικές.

Από την πλευρά μας, ο ΣΥΡΙΖΑ παρουσίασε ένα ολοκληρωμένο σχέδιο για την πορεία προς ένα ολοκληρωμένο, ποιοτικό, ανθρωποκεντρικό Εθνικό Σύστημα Υγείας, ανέλυσε τις προϋποθέσεις για τους πόρους και από το Ταμείο Ανάκαμψης και τη σταδιακή χρηματοδότηση από τον κρατικό προϋπολογισμό στο 7% του ΑΕΠ, με το ανθρώπινο δυναμικό, με τις προσλήψεις. Πρέπει να παραμείνουν όλοι οι επικουρικοί και συμβασιούχοι μαθητές του, πρέπει να έχουμε τα κίνητρα για άγονες ειδικότητες για άγονες προκηρύξεις θέσεων.

Προτάσεις έχουν κάνει και άλλες πολιτικές πλευρές. Εδώ, όμως, επισημαίνουμε στην κατάληξη ότι χρειάζεται στο επόμενο χρονικό διάστημα η αναγκαία ασκούμενη κυβερνητική πολιτική να έχει τα χαρακτηριστικά της ποιότητας της περίθαλψης, της ασφάλειας των ασθενών, του ασφαλούς συστήματος εφημέρευσης, της έγκαιρης αντιμετώπισης των αναγκών και όλα αυτά μπορεί να τα εγγυηθεί μια προοδευτική εναλλακτική κυβερνητική πολιτική.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώνουμε τον κύκλο των παρεμβάσεων των εισηγητών με την εισηγήτρια της Νέας Δημοκρατίας κ. Μαρία - Αλεξάνδρα Κεφάλα.

Μετά, όπως προανήγγειλα, τον λόγο θα πάρει ο Πρόεδρος της Ελληνικής Λύσης κ. Βελόπουλος.

Κυρία Κεφάλα, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Παπαδόπουλε, απλήρωτες εφημερίες στο δεύτερο τρίμηνο του 2022; Μα, δεν τελείωσε το δεύτερο τρίμηνο.

**ΑΝΔΡΕΑΣ ΞΑΝΘΟΣ:** Μα, τι λέτε τώρα;

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Πότε είχαμε πληρωθεί στα νοσοκομεία εφημερίες κάτω από το εξάμηνο;

**ΑΝΔΡΕΑΣ ΞΑΝΘΟΣ:** Ο Μάρτης είναι απλήρωτος, κυρία συνάδελφε.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Πότε τα είχαμε πληρωθεί;

**ΑΝΔΡΕΑΣ ΞΑΝΘΟΣ:** Στο δίμηνο πληρώνονται.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Μα, κύριε Ξανθέ, σε νοσοκομεία ήμασταν όλοι. Μέχρι πριν τρία χρόνια σε νοσοκομείο ήμουν και δεν είχαμε πληρωθεί ποτέ εφημερίες πριν από το εξάμηνο.

Κυρία Υφυπουργέ, κυρίες και κύριοι συνάδελφοι, όντως, η ανάγκη θέσπισης ενός υγιούς, συγκροτημένου και αξιόπιστου συστήματος δημόσιας υγείας αποτελεί κοινό τόπο και κοινό στόχο.

Η εμπειρία της πανδημίας μάς δείχνει τον δρόμο για το μέλλον, έναν δρόμο συνεργασιών και μεταρρυθμίσεων, με την ανάγκη επιτάχυνσης του εκσυγχρονισμού να είναι πιο επίκαιρος από ποτέ -μονόδρομος, θα έλεγα. Ο πολυτομεακός χαρακτήρας της δημόσιας υγείας είναι ένα δεδομένο. Εκτείνεται σε ευρύτερο φάσμα από το περιεχόμενο των όρων της υγιεινής, της πρόληψης, της κοινωνικής ιατρικής, της κοινοτικής νοσηλευτικής και, ως εκ τούτου, επηρεάζει καθοριστικά την καθημερινότητα όλων μας.

Ο στρατηγικός σχεδιασμός της πολιτικής για τη δημόσια υγεία απαιτεί την ταυτόχρονη συνεργασία όλων των αρμόδιων θεσμών και φορέων για τη βελτίωση της. Χρειάζεται να ενώσουμε δυνάμεις, να συμπράξουμε με όλους εκείνους που μπορούν να συνεισφέρουν για τον κοινό στόχο, δηλαδή, την παροχή υψηλού επιπέδου υπηρεσιών υγείας σε όλους ανεξαιρέτως τους πολίτες.

Οι ποιοτικές υπηρεσίες υγείας ποσοτικοποιούν τα οφέλη που πηγάζουν μέσα από τις καλές πρακτικές σε τρία διαφορετικά αλλά αλληλεξαρτώμενα επίπεδα:

Προς τον ασθενή, με υγειονομικά, ψυχολογικά και οικονομικά οφέλη.

Προς τους επαγγελματίες υγείας, δίνοντάς τους τη δυνατότητα να δουλεύουν απρόσκοπτα και, κατά συνέπεια, καλύτερα.

Προς τις δομές υγείας, τις υγειονομικές υπηρεσίες, με οικονομικά, λειτουργικά και οργανωτικά οφέλη.

Μέσα σ’ αυτά τα πλαίσια η συνεργασία της Κυβέρνησης με την Παγκόσμια Οργάνωση Υγείας έρχεται να επιβεβαιώσει τους κύριους κοινούς μας στόχους με τη συμφωνία που καλούμαστε να ψηφίσουμε σήμερα. Πρόκειται για τη συμφωνία που υπογράφηκε στην Αθήνα στις 15 Απριλίου του 2021 μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη, για την ίδρυση υπο-γραφείου για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας.

Το υπο-γραφείο αυτό θα συμβάλει στην ποιότητα της περίθαλψης, καθώς και στην ασφάλεια των ασθενών ως τμήμα του ήδη υπάρχοντος Γραφείου ΠΟΥ Αθήνας. Επιπλέον, επιδιώκεται η επέκταση της εφαρμογής σε αυτό της συμφωνίας υποδοχής για την ίδρυση του Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών στην Αθήνα, η οποία, όπως ήδη ακούστηκε, υπογράφηκε το 2008, κυρώθηκε το 2011 και τροποποιήθηκε το 2018.

Στο πλαίσιο παρόμοιων δράσεων το Γραφείο ΠΟΥ Ευρώπης στοχεύει να ενισχύσει και να ενδυναμώσει την ηγεσία των υγειονομικών αρχών στην περιφέρεια σύμφωνα με τους στόχους για τη βιώσιμη ανάπτυξη. Κοινή μας φιλοδοξία παραμένει η επίτευξη του υψηλότερου επιπέδου ευημερίας, υγείας και προστασίας της υγείας. Το γραφείο της Αθήνας θα λειτουργήσει υποστηρικτικά, κυρίως προς τα κράτη-μέλη της Νοτιοανατολικής Ευρώπης και της Μεσογείου. Θα συμβάλλει στο ευρωπαϊκό πρόγραμμα εργασίας, υποστηρίζοντάς τα να οικοδομήσουν ανθεκτικά και τεκμηριωμένα συστήματα ως πυρήνα για την ανάκαμψη μετά την πανδημία. Η ποιότητα και η ασφάλεια είναι οι δύο κεντρικοί άξονες που δημιουργούν εμπιστοσύνη στις υγειονομικές υπηρεσίες. Πάνω σε αυτούς βασίζονται και οι προσπάθειες τόσο της χώρας μας όσο και των υπολοίπων κρατών-μελών της ΠΟΥ.

Επί του κειμένου της διεθνούς συμφωνίας, με το πρώτο άρθρο ρυθμίζεται η αναλογική επέκταση της εφαρμογής της συμφωνίας υποδοχής για την ίδρυση του Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών στην Αθήνα και στην παρούσα συμφωνία. Από εκεί και πέρα συμφωνείται με το Υπουργείο Υγείας ότι θα επιβαρυνθεί με τις δαπάνες εξοπλισμού του υπό σύσταση γραφείου και σε περίπτωση που αποφασιστεί η μεταφορά σε άλλη τοποθεσία ή διεύρυνση όσον αφορά το προσωπικού του γραφείου, η χώρα μας δεσμεύεται να αναλάβει τις σχετικές δαπάνες.

Επίσης, αναλαμβάνουμε ως χώρα την υποχρέωση οικονομικής συνεισφοράς στον ΠΟΥ για αρχική περίοδο πέντε ετών για την κάλυψη δαπανών προσωπικού, λειτουργίας και προγραμμάτων που είναι απαραίτητα για τη λειτουργία του γραφείου της Αθήνας για την ποιότητα της περίθαλψης. Το ποσό αυτό σε βάθος πενταετίας, μέχρι το 2025 δηλαδή, θα ανέλθει στα 5,41 εκατομμύρια. Είναι εξαιρετικά σημαντικό να μπορούμε να αξιολογούμε την ποιότητα των παρεχόμενων υπηρεσιών ώστε οι ασθενείς να αισθάνονται ασφάλεια και σιγουριά και να έχουν δίπλα τους ένα σύστημα υγείας που θα ανταποκρίνεται και θα καλύπτει τις ανάγκες τους.

Κυρίες και κύριοι συνάδελφοι, ως χώρα δείξαμε ισχυρή ανθεκτικότητα εν μέσω πανδημίας και αναδειχθήκαμε πρόσφατα ως παράδειγμα καλής πρακτικής έναντι όλων των τρεχουσών προκλήσεων για τα συστήματα υγείας. Αποκτήσαμε σημαντική εμπειρία αυτή τη δύσκολη περίοδο στον μετασχηματισμό του συστήματος υγείας με τις πρόσφατες εξελίξεις στον τομέα της ποιότητας, της περίθαλψης και της ασφάλειας των ασθενών. Αυτή την εμπειρία μπορούμε να τη μοιραστούμε. Η ποιότητα των ελληνικών ιδρυμάτων υγείας, το άριστο προσωπικό και οι κορυφαίοι ερευνητές αποτελούν εγγύηση επιτυχίας.

Όλα αυτά και η εξαιρετική συνεργασία που είχαμε καθ’ όλη τη διάρκεια της πανδημίας με το περιφερειακό Γραφείο Ευρώπης, αλλά και το υφιστάμενο Γραφείο Αθήνας του ΠΟΥ καθιστούν την Ελλάδα έναν στρατηγικό της εταίρο. Αποκτούμε και στον χώρο της υγείας ρόλο κομβικό στη διεθνή συνεργασία. Μετατρέπουμε τη χώρα μας σε πρωταγωνιστή θετικών εξελίξεων και σε αυτόν τον ευαίσθητο τομέα. Μπορούμε -και θα το κάνουμε- να υποστηρίξουμε τις χώρες του νοτίου και ανατολικού τμήματος της ευρωπαϊκής περιφέρειας της ΠΟΥ στην ανάπτυξη ικανοτήτων και καινοτομιών. Η συμφωνία δεν έχει κομματικό χαρακτήρα και είναι σημαντική για τη χώρα μας.

Συνεχίζουμε δυναμικά να βελτιώνουμε τις παρεχόμενες υπηρεσίες υγείας με επίκεντρο τον άνθρωπο, εστιάζοντας στην ποιότητα της περίθαλψης και στην ασφάλεια των ασθενών.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Πρόεδρος της Ελληνικής Λύσης κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Θα ήθελα απλά εισηγητικά να αναφερθώ στους καλούς συναδέλφους οι οποίοι ζητούν προσλήψεις συνεχώς. Να τους υπενθυμίσω ότι προκαλεί απορία που το ελληνικό Κοινοβούλιο αποδέχεται επτά χιλιάδες υγειονομικούς να πεθαίνουν στην πείνα. Υπάρχουν έτοιμοι υγειονομικοί, αλλά η εμμονή του κ. Πλεύρη, η εμμονή του Πρωθυπουργού είναι να μείνουν εκτός νυμφώνος αυτοί οι υγειονομικοί της πρώτης γραμμής της μάχης, που έδωσαν στην αρχή, οι υγειονομικοί σε αναστολή, παραμένουν στο περιθώριο. Άρα, λοιπόν, το πρώτο που θα έπρεπε να κάνουμε είναι να μη ζητάμε προσλήψεις απλά, αλλά να ζητάμε οι επτά χιλιάδες αυτοί να επιστρέψουν στις δουλειές τους και αν χρειαστούν από εκεί και πέρα περαιτέρω προσλήψεις, να γίνουν. Θα ήθελα να το λένε οι Βουλευτές συνάδελφοι, γιατί με το ίδιο σκεπτικό, επειδή κάποιοι από αυτούς δεν πείστηκαν και δεν έκαναν αυτό που ήθελε να επιβάλει η Κυβέρνηση, πρέπει και πολλοί Βουλευτές εδώ μέσα να μην εκλεγούν ξανά ή να αποπεμφθούν από το Κοινοβούλιο, γιατί δεν πατάνε ποτέ στη Βουλή. Είναι διασταλτική ερμηνεία του όρου και αυτή.

Εν πάση περιπτώσει, το θέμα έχει κουράσει. Αλλά ξέρετε είναι δύσκολο να πεινάς, και αυτοί οι άνθρωποι πεινάνε. Πλησιάζει ενάμισης χρόνος τώρα, κυρία Ράπτη. Πείτε του Πρωθυπουργού ότι ενάμιση χρόνο χωρίς μισθό στο σπίτι δεν είναι εύκολα τα πράγματα.

Ας αφήσουμε, λοιπόν, τις εμμονές και τις αγκυλώσεις.

Δεν θα μπω στην ουσία του COVID, αλλά θα μπω στην ουσία της ανθρωπιάς, που πολιτική χωρίς ανθρωπιά δεν μπορεί να υπάρχει. Άρα, λοιπόν, ας αφήσουμε τις εμμονές, να επιστρέψουν οι επτά χιλιάδες εργαζόμενοι στις θέσεις τους, να πληρωθούν όσα χρήματα δεν τους δώσατε με την εμμονή σας, για να λειτουργήσει το σύστημα.

Και το λέω αυτό γιατί επισκέφτηκα προσφάτως ένα δημόσιο νοσοκομείο -δεν θα πω ποιο- αλλά το μπάχαλο που επικρατεί, πραγματικά, παρά τις προσπάθειες που κάνουν οι γιατροί και το προσωπικό -που είναι ελλιπέστατο, που δεν έχουν τα εφόδια- είναι μεγάλο. Σε επίπεδο υγείας, η Ελλάδα είναι, πραγματικά, μια τριτοκοσμική χώρα. Αφήστε τα υπόλοιπα. Κάποιοι εδώ μέσα έχουμε χρήματα ή έχουν χρήματα και μπορούν και πηγαίνουν στα ιδιωτικά νοσοκομεία, αλλά η υγεία ως δημόσιο αγαθό δεν μπορεί να γίνεται εμπορευματικό αγαθό.

Πάμε στα υπόλοιπα. Για μένα τα σημαντικά είναι αυτά που συμβαίνουν με την Τουρκία και απορώ, πραγματικά, με το ελληνικό Κοινοβούλιο που ακόμη και τώρα δεν έχει λάβει ενημέρωση από την Κυβέρνηση για τα όσα διαδραματίζονται παρασκηνιακά. Και θα περίμενα από τους Προέδρους των υπολοίπων κομμάτων και τον κ. Ανδρουλάκη και τον κ. Τσίπρα και τον κ. Κουτσούμπα και τον κ. Βαρουφάκη να ζητήσουν επίσημη ενημέρωση. Δεν γίνεται να ασκείται προσωπική πολιτική. Στα εθνικά θέματα δεν υπάρχει προσωπική πολιτική. Να μας ενημερώσει ο Πρωθυπουργός για το τι συμβαίνει.

Σήμερα έμαθα ότι γύρισε ανάποδα όλη η ιστορία. Έκανε μια δήλωση ο Ακάρ ευχόμενος -ξέρω ’γω- «πολύ καλά να περνάει η Ελλάδα», «να είναι καλά οι Έλληνες», είναι απίστευτα αυτά που συμβαίνουν. Και δεν ενημερώνεται κανείς στο Κοινοβούλιο. Ούτε ο Υπουργός Εξωτερικών έρχεται εδώ να μας ενημερώσει, ο οποίος απουσιάζει εδώ και μήνες, ούτε ο Πρωθυπουργός έρχεται να μας ενημερώσει.

Και δεν καταλαβαίνω γιατί ο ΣΥΡΙΖΑ δεν ζητάει μια συζήτηση. Εμείς δεν έχουμε τη δυνατότητα αυτή. Είμαστε δέκα Βουλευτές. Ζητήστε μια συζήτηση να δούμε τι στο καλό συμβαίνει.

Και επειδή πρέπει να δούμε τελικά πώς φτάσαμε εδώ, στο σημείο να πηγαίνουμε συνεχώς προς τα πίσω, να κάνω μια αναφορά: Μέχρι το 2013, κύριοι συνάδελφοι, συζητούσαμε με την Τουρκία τη διαφορά μας στο Αιγαίο. Είχαμε μόνο το Αιγαίο, γιατί την Κύπρο πάντοτε τη θεωρούσαμε ότι είναι μακριά - έχουμε άλλη άποψη εμείς ως Ελληνική Λύση, αλλά δεν είναι της παρούσης. Συζητούσαμε για υφαλοκρηπίδα και ΑΟΖ μέχρι το 2013, αλλά δεν συμπεριελάμβανε ποτέ το Καστελόριζο, περιέργως. Ο Ευάγγελος Βενιζέλος, ως Υπουργός Εξωτερικών τότε, συμπεριέλαβε στις συζητήσεις με τους Τούρκους και ΑΟΖ και Καστελόριζο. Έκανε ένα άλμα. Ψάξτε το λίγο. Περιέργως. Από το πουθενά.

Και εδώ, λοιπόν, έρχεται το ερώτημά μου: Να ρωτήσω και να απευθυνθώ στον ελληνικό λαό. Έχει καταλάβει ο Έλληνας τι συμβαίνει τώρα στο Αιγαίο, τι συμβαίνει στην Κύπρο και στη Μεσόγειο; Όχι. Γιατί δεν έχει καταλάβει; Γιατί δεν διαβάζει ο ίδιος ή δεν είναι υποχρεωμένος να ξέρει από γεωπολιτική ή γιατί πολύ απλά τα κανάλια τον οδηγούν εκεί που θέλει η Νέα Δημοκρατία, στην παγίδα μιας ψευδεπίγραφης εντάσεως η οποία δεν δικαιολογείται, αν πραγματικά υπάρχει ένταση, από τις επιλογές της Κυβέρνησης.

Παραδείγματος χάριν, όταν ο ίδιος ο Πρωθυπουργός, ο κ. Δένδιας, ο κ. Παναγιωτόπουλος, μας λένε ότι κινδυνεύουν τα ελληνικά νησιά με εισβολή από την Τουρκία και γι’ αυτό στατικοποιήσαμε τα νησιά -και εδώ είναι λάθος η παραδοχή, αλλά πάμε στην ουσία- πώς παίρνεις όπλα από τα νησιά και τα αποψιλώνεις και τα στέλνεις στην Ουκρανία, την οποία Ουκρανία την αδειάζει τώρα η Δύση -αν το έχετε πάρει χαμπάρι; Πηγαίνουν τρεις κορυφαίοι ηγέτες της Ευρώπης σήμερα στον Ζελένσκι για να τον πείσουν ότι πρέπει να ακρωτηριαστεί η Ουκρανία.

Έτσι θα κάνουμε κι εμείς αν συμβεί κάτι με την Τουρκία; Θα μας πείσουν οι σύμμαχοι οι καλοί ότι πρέπει να ακρωτηριαστεί η Ελλάς;

Και εδώ πρέπει να σας θυμίσω μερικές δηλώσεις ανοήτων Υπουργών, επισήμων, ανόητες δηλώσεις Υπουργών της Νέας Δημοκρατίας: «Η Κύπρος είναι τρίτο κράτος». Ακούστε τι λέει Έλληνας Υπουργός και κανείς δεν μίλησε εδώ μέσα. Υπουργός της Ελλάδος! «Η Κύπρος είναι τρίτο κράτος» μεταξύ Ελλάδας – Τουρκίας, είναι τρίτο κράτος η Κύπρος. Η Κύπρος, η Ελλάδα, ο Ελληνισμός, τρίτο κράτος! Για τους Τούρκους δεν είναι τρίτο κράτος. «Δεν επιθυμούμε να μετατρέψουμε το Αιγαίο σε κόλπο του Μεξικού», αναφερόμενος στις εξορύξεις, είπε Υπουργός! Να έχει πλούτο η Ελλάδα, το λένε όλα τα διεθνή fora, το λέει το ΙΓΜΕ, το λέει η Ακαδημία Αθηνών και να λέει ο Υπουργός «δεν θέλουμε να γίνουμε κόλπος του Μεξικού» λες και είναι δικά του τα λεφτά. «Οι μετανάστες θα λύσουν το δημογραφικό», «οι κόκκινες γραμμές μας είναι τα έξι ναυτικά μίλια», δηλώσεις Ελλήνων Υπουργών, που κατεγράφησαν εδώ και μήνες και υπάρχουν αποθηκευμένες και μπορεί να τις χρησιμοποιήσει η Τουρκία. «Στόχος μας δεν είναι η επιβολή κυρώσεων εναντίον της Τουρκίας». «Δεν είναι καλή στιγμή να μιλάμε για την Τουρκία» είπε άλλος Υπουργός.

Αυτά είναι λάθη τραγικά που καταγράφονται στο διεθνές περιβάλλον και χρησιμοποιούνται ως όπλα στη φαρέτρα της Τουρκίας και τα όπλα αυτά τα έδωσαν οι Έλληνες Υπουργοί.

Θα σας απαριθμήσω σειρά λαθών της Νέας Δημοκρατίας. Πρώτο λάθος: Ο Υπουργός Εξωτερικών δημοσιοποίησε χάρτες της Τουρκίας –τους πήρε μαζί του μαζί με τον Πρωθυπουργό- και τους έδειχνε στους ξένους εταίρους. Έλεγε αυτοί είναι οι παράνομοι χάρτες. Και σωστά έπραξε. Γιατί δεν είχε ταυτοχρόνως ελληνικούς χάρτες με την ελληνική ΑΟΖ, την κανονική και την υφαλοκρηπίδα, ώστε να δείξουμε και τις δικές μας θέσεις; Εδώ λοιπόν, πρέπει να πω ότι κάνουμε διαφήμιση σε τουρκικές διεκδικήσεις ως Υπουργοί Εξωτερικών και δεν κάνουμε διαφήμιση στις δικές μας θέσεις;

Δεύτερο λάθος: Ακούστε τώρα τι λέει ο Υπουργός Εξωτερικών: «Η Ελλάδα και η Τουρκία θα μπορούσαν να συνεργαστούν στη συνεκμετάλλευση των αποθεμάτων των υδρογονανθράκων στην Ανατολική Μεσόγειο. Δημοσίευμα που δεν το έπαιξε κανένα κανάλι. Να το, «BLOOMBERG». Έλληνας Υπουργός μιλάει για συνεκμετάλλευση και η ελληνική Βουλή δεν ξέρει τίποτα. Έλληνας Υπουργός. Δεν ξέρουμε τίποτα γι’ αυτό, κανείς δεν μας ενημερώνει. Με ποιο δικαίωμα ένας Υπουργός μιλάει για συνεκμετάλλευση, χωρίς να ερωτηθεί η ελληνική Βουλή και το ελληνικό Κοινοβούλιο; Απευθύνομαι και στους Υπουργούς της Νέας Δημοκρατίας. Το δέχονται αυτό;

Τρίτο λάθος: Όλοι στην Τουρκία μιλούν για τον Ερντογάν. Όλοι στην Ελλάδα βρίζουν τον Ερντογάν χωρίς να ξέρουν ότι και οι υπόλοιποι και οι κεμαλικοί και ο Ιμάμογλου και οι υπόλοιποι πιέζουν τον Ερντογάν γιατί είναι σοβινιστές-μιλιταριστές. Είναι επικίνδυνη η ηγεσία της Τουρκίας, όλη η ηγεσία εδώ και δεκαετίες. Δεν είναι τωρινό το φαινόμενο. Δεν το έχουμε καταλάβει. Ο Ετζεβίτ που έκανε η εισβολή στην Κύπρο δεν ήταν κανένας πραξικοπηματίας. Σοσιαλιστής, σοσιαλδημοκράτης δήλωνε, άσχετα με το τι ήταν. Ένας φασίστας του κερατά ήταν, συγγνώμη για την έκφραση.

Τέταρτο λάθος: Ακούω τον έναν Υπουργό να λέει: «Ο Ερντογάν είναι προβλέψιμος ή απρόβλεπτος;» Δένδιας: «Ο Ερντογάν δεν είναι απρόβλεπτος», Ιούνιος του 2021. Μητσοτάκης, Ιούνιος 2022: «Έχουμε έναν απρόβλεπτο γείτονα». Ούτε μεταξύ τους δεν συνεννοούνται. Τη μία λένε έτσι, την άλλη λένε αλλιώς. Αυτά είναι τα λάθη που καταγράφονται στον πίνακα της εξωτερικής πολιτικής της χώρας.

Πέμπτο λάθος: Έστειλε μία επιστολή η Ελλάδα και αυτό είναι το μεγαλύτερο έγκλημα που έγινε και δεν το κατήγγειλε κανένα κόμμα και λυπάμαι γι’ αυτό. Το μεγαλύτερο έγκλημα που έκανε αυτή η Κυβέρνηση είναι η επιστολή που έστειλε στον ΟΗΕ προσφάτως. Άνοιξε κερκόπορτες και θα σας πω γιατί. Λέει η επιστολή που στείλαμε στον ΟΗΕ για να απαντήσουμε στην επιστολή της Τουρκίας για τα νησιά: «Οι ελληνικές νησίδες-βραχονησίδες στο Αιγαίο παραχωρήθηκαν βάσει των Συνθηκών Λωζάννης και Παρισίων». Εδώ όμως κάνει το εξής η Ελλάδα, ο κύριος Υπουργός: παραλείπεται συνολικώς επιμελώς και σκοπίμως από το ελληνικό κείμενο. Δεν υπάρχει μέσα. Η κατάληξη της επιστολής, ακούστε μια επιστολή, λέει το εξής απίθανο που σημαίνει ότι δεν διάβασαν ποτέ τη Συνθήκη της Λωζάννης και τη Συνθήκη των Παρισίων: «Οι συνθήκες αυτές αποτυπώνουν όλα τα νησιά καταγεγραμμένα». Δεν υπάρχουν στη Συνθήκη της Λωζάννης και στη Συνθήκη των Παρισίων καταγεγραμμένα τα νησιά αυτά. Δεν υπάρχουν. Στέλνει το Υπουργείο Εξωτερικών επιστολή λέγοντας ότι υπάρχουν, ενώ δεν υπάρχουν στη συνθήκη. Δεν έχει διαβάσει τη Συνθήκη της Λωζάννης; Αυτό είναι κερκόπορτα. Θα απαντήσει η Τουρκία και θα πει «Η Ελλάς όπως βλέπετε δεν ξέρει ότι στη Συνθήκη της Λωζάννης και στη Συνθήκη Παρισίων δεν υπάρχουν τα νησιά». Δίνεις πόρτα να ανοίξεις διάλογο για κάτι που δεν υπάρχει και ο Πρωθυπουργός ακόμη και τώρα συνεχίζει την ίδια στάση. Λέει νομοτελειακά, κάποια στιγμή θα συναντηθούν με τον Ερντογάν. Εμείς του λέμε ότι με κράτος-τρομοκράτη, με κράτος-φασίστα δεν κάνεις διάλογο, δεν διαλέγεσαι με τον σφαγέα σου, δεν γίνονται αυτά τα πράγματα.

Και ακούστε τώρα το χειρότερο από όλα. Αν η Τουρκία μάς προλάβει και κάνει ό,τι με το τουρκολιβυκό σύμφωνο πρέπει να συμφωνήσει το ελληνικό Κοινοβούλιο και να περάσει κατευθείαν καθορισμό. Ανακήρυξη της ΑΟΖ τώρα πριν προλάβει η Τουρκία!

(Χειροκροτήματα από την πτέρυγα της Ελληνικής Λύσης)

Έχω πληροφορίες από τον τουρκικό Τύπο ότι η Τουρκία ετοιμάζεται να καθορίσει, να ανακηρύξει ΑΟΖ χωρίς να μας ρωτήσει. Θα τα στείλει στον ΟΗΕ και θα τρέχουμε πάλι πίσω από τις εξελίξεις εμείς.

Η Ελληνική Λύση ζητάει από όλα τα κόμματα -είναι εθνικό θέμα- να ανακηρύξουμε τώρα την ΑΟΖ μας. Δεν γίνεται αλλιώς. Πρέπει να έχουμε εμείς την πρωτοβουλία των κινήσεων και το λέμε πραγματικά και παρακλητικά προς τον Έλληνα Πρωθυπουργό. Και εδώ έχω όλες οι συνθήκες, γιατί πραγματικά κάθισα και τις μελέτησα, γιατί ήταν μία από τις εργασίες μου στο Πανεπιστήμιο.

Συνθήκη της Λωζάννης: αφορά μόνο τέσσερα νησιά Λέσβο, Χίο, Σάμο, Ικαρία, για τα οποία λέει ψέματα και η Κυβέρνηση και τα υπόλοιπα κόμματα που κυβέρνησαν.

Δεν μιλάει πουθενά για αποστρατικοποίηση των νησιών η Συνθήκη της Λωζάννης. Δεν υπάρχει ούτε μια αναφορά. Θα την καταθέσω στα Πρακτικά για να τη διαβάσουν στο Υπουργείο Εξωτερικών. Στο άρθρο 13 ξεκάθαρα αναφέρεται ότι απαγορεύουν να υπάρχουν σε αυτά τα νησιά ναυτικές βάσεις, ενώ επιτρέπει τη διατήρηση και εκπαίδευση στρατιωτικών τμημάτων. Ταυτόχρονα η ίδια συνθήκη δίνει αυτοδιοίκητο σε Ίμβρο και Τένεδο. Η ίδια συνθήκη δεν μιλάει για κυριαρχία των Τούρκων σε συγκεκριμένα είκοσι επτά νησιά που ανήκουν στην τουρκική πλέον επικράτεια.

Τα λέω όλα αυτά γιατί τα νησιά τα περισσότερα δόθηκαν από τα Δωδεκάνησα με τη Συνθήκη των Παρισίων, στην οποία η Τουρκία δεν είναι καν συμβαλλόμενο μέλος. Και αντί να λέμε αυτό ως χώρα, απολογούμαστε. Να πούμε «δεν έχεις δικαίωμα διά να ομιλείς» και εννοώ την Τουρκία, «διότι δεν ήσασταν ποτέ συμβαλλόμενο μέλος, διότι ήσασταν με τους Γερμανούς». Εμείς δώσαμε αίμα, χύσαμε αίμα με τους συμμάχους το 1941-1945 εναντίον των ναζί και πήραμε τα νησιά για τον αγώνα που κάναμε. Πήραμε πίσω τα ελληνικά μας νησιά, τα απελευθερώσουμε. Δεν έχει δικαίωμα διά να ομιλεί.

Στο άρθρο 15, λοιπόν, της Συνθήκης των Παρισίων η Τουρκία παραιτείται υπέρ της Ιταλίας από κάθε δικαίωμα και τίτλο από τα νησιά. Άρα δεν μπορώ να καταλάβω γιατί συζητάμε για τα Δωδεκάνησα εδώ μέσα. Δεν μπορώ να καταλάβω γιατί συζητούν για τη Συνθήκη της Λωζάννης ο Υπουργός, ο Πρωθυπουργός και απολογούνται στην Τουρκία, αντί να πάμε σε μια επιθετική πολιτική, σε μια ενημέρωση του διεθνούς Τύπου, γιατί μπορεί να το κάνουμε κι αυτό. Όμως προτιμούν οι κυβερνήσεις να δίνουν καταχωρημένες διαφημίσεις του κάθε πρωθυπουργού -τις πληρώνουν τα κράτη δηλαδή- στην «WASHINGTON POST», «NEW YORK TIMES», «FINANCIAL TIMES» κ.λπ., καταχωρημένες πληρωμένες. Αντί να κάνουμε τέτοιες καταχωρίσεις και μέσα στα σόσιαλ μίντια να δουλέψουμε γι’ αυτό.

Τα λέω όλα αυτά γιατί εμείς κρούουμε κώδωνα κινδύνου. Κάτι δεν μας αρέσει σε αυτή την ιστορία. Κάτι δεν πάει καλά. Και θα ρωτήσω τον εξής τον κύριο Πρωθυπουργό, αν ήταν εδώ ή τον κύριο Υπουργό ή την κυρία Υπουργό. Αν αύριο το πρωί οι Τούρκοι στείλουν το γεωτρύπανό τους κάτω από την Κρήτη και κάνουν γεώτρηση, πώς θα αντιδράσει η ελληνική Κυβέρνηση; Θα κάνει νηοψία που είναι υποχρεωμένη, ναι ή όχι;

Το τουρκολιβυκό σύμφωνο που λέει ο κ. Δένδιας, που λέτε εδώ και μήνες ότι δεν ισχύει, ισχύει. Φαίνεται ότι το αποδέχεται ο ΟΗΕ. Πρωτοκολλήθηκε η επιστολή. Την πήραν την επιστολή και απαντάτε μετά από μήνες εσείς με λάθος επιστολή. Προειδοποιήσεις είναι όλες αυτές.

Ποια πρέπει να είναι η απάντησή μας; Πρώτον, βάσει της λογικής του Τσαβούσογλου το Καστελόριζο απέχει ενάμισι, ένα μίλι. Κολυμπώντας μπορείς να πας. Αφού η Τουρκία έχει καταπατήσει όλα τα άρθρα της Συνθήκης της Λωζάννης, εμείς ως χώρα τι λέμε για να έχουμε διαπραγματευτικά χαρτιά; Δεν λέμε να πάμε να διεκδικήσουμε έδαφος. Λέμε ότι είκοσι επτά τουρκικά νησιά δεν είναι τουρκικά με βάση τα όσα λένε αυτοί για τα δικά μας νησιά. Δεν είναι καταγεγραμμένα στη Συνθήκη της Λωζάννης.

Απαιτούμε αυτοδιοίκητο, όπως λέει η Συνθήκη της Λωζάννης σε Ίμβρο και Τένεδο με ελληνική διοίκηση. Το γράφει η Συνθήκη της Λωζάννης. Διαβάστε τη. Μπορούμε, στο κάτω κάτω της γραφής, αφού παραβίασαν τη Συνθήκη της Λωζάννης και από τριακόσιες χιλιάδες Έλληνες στην Κωνσταντινούπολη έμειναν δύο τρεις χιλιάδες Έλληνες, να θέσουμε και θέμα κυριαρχίας της Πόλης, της Κωνσταντινούπολης; Μπορούμε να το θέσουμε κι έτσι, αν ερμηνεύσουμε τις θεωρίες του Τσαβούσογλου, που μας λέει ότι απέχει ενάμισι χιλιόμετρο. Ωραία, δυόμισι χιλιόμετρα από τα σύνορα, πας περπατώντας σε είκοσι λεπτά. Τόσο απέχει η Αδριανούπολη. Δηλαδή να πω ότι η Αδριανούπολη είναι ελληνική; Το λέω για να καταλάβουμε ορισμένα πράγματα. Βέβαια Αδριανούπολη λέγεται και Αδριανούπολη θα λέγεται για μας. Για κάποιους δεν λέγεται.

Εμείς τι κάναμε ως Ελληνική Λύση; Δεν μας βοήθησε κανένα κόμμα δυστυχώς και το λέω δημοσίως στο ελληνικό Κοινοβούλιο με πόνο ψυχής. Με συντονισμένες κινήσεις με τον Ευρωβουλευτή μας διεκδικήσαμε την ακύρωση της Συμφωνίας Ισπανίας- Τουρκίας που δίνουν όπλα στους Τούρκους. Δυστυχώς Ευρωβουλευτές του ελληνικού Κοινοβουλίου δεν μας βοήθησαν, ώστε να περάσει η τιμωρία της Τουρκίας.

Δεύτερη κίνησή μας. Οι Podemos, οι αντιμιλιταριστές πουλάνε όπλα, αυτά τα καλά παιδιά. Οι Έλληνες Ευρωβουλευτές, ενώ καταθέσαμε το ψήφισμα στην Ευρωβουλή, δεν το υπερψήφισαν. Το υπερψήφισαν ξένοι βέβαια.

Τι κάναμε επίσης; Η Κομισιόν, με δικές μας ενέργειες, μας διαβεβαίωσε αυτό που λέω στην ελληνική Κυβέρνηση εδώ και πάρα πολύ καιρό, ότι η Ελλάδα μπορεί να μπλοκάρει εισαγωγές τουρκικών ψαριών στην Ευρωπαϊκή Ένωση. Έχει το δικαίωμα. Η Κομισιόν μάς το είπε. Είναι 150 εκατομμύρια τον χρόνο. Δεν είναι πολλά τα λεφτά, αλλά είναι μία κίνηση. Είναι μία πράξη, μία κύρωση, μία επιλογή αντιμέτρων απέναντι στην προκλητικότητα της Τουρκίας. Επαναλαμβάνω, κανείς δεν το κάνει ούτε αυτό.

Εν κατακλείδι, θα πω στον Έλληνα Πρωθυπουργό ότι η σωστή πλευρά της ιστορίας είναι μία λάθος αντίληψη και απεδείχθη από το ουκρανικό, για άλλο λόγο για εμάς τους Έλληνες. Διότι όταν στην ίδια πλευρά, τη σωστή, της ιστορίας είναι και η Τουρκία μαζί σου, αυτή είναι η λάθος πλευρά. Δεν είναι η σωστή πλευρά. Στο ΝΑΤΟ είναι και η Τουρκία.

Επίσης, θα σας διαβάσω κάτι ενός εξαίρετου δημοσιογράφου. Μπορεί να διαφωνώ σε πολλά μαζί του -δεν έχει σημασία- αλλά είναι ο άνθρωπος που ξέρει το βαθύ κράτος των Ηνωμένων Πολιτειών. Είναι ο κ. Παπαχελάς στην «ΚΑΘΗΜΕΡΙΝΗ». Το διαβάζω αυτούσιο: «Οι ύβρεις του Ερντογάν και οι στραβές. Να ξέρουμε ακριβώς τι σκέπτονται και τι θα πράξουν οι βασικοί μας εταίροι και σύμμαχοί μας σε περίπτωση που προκληθεί ένα επεισόδιο. Ούτε αυτό είναι εύκολο. Επειδή, όμως, το πληρώσαμε πολλές φορές στην ιστορία μας, είναι και απολύτως κρίσιμο. Χρειάζονται καθαρές κουβέντες, έστω κι αν μας δυσαρεστήσουν. Καλύτερα να ξέρουμε την αλήθεια και τα όρια αντίδρασης κάθε συμμάχου παρά να πέσουμε απότομα από τα σύννεφα».

Τι λέει ο κ. Παπαχελάς; Κανένας σύμμαχος δεν θα βοηθήσει την Ελλάδα στη διένεξη με την Τουρκία. Γιατί πολύ απλά, όπως λέει ο κ. Παπαχελάς που ξέρει το βαθύ κράτος των Αμερικανών, δεν θα μας βοηθήσουν. Το υποστήκαμε στα Ίμια, το υποστήκαμε στην Κύπρο, το υποστήκαμε στο σκοπιανό που μας πίεσαν, το έχουμε υποστεί πολλές φορές. Η επανάληψη του ίδιου λάθους περιμένοντας άλλο αποτέλεσμα είναι βλακώδες επιλογή. Ο κ. Παπαχελάς τα λέει αυτά. Η «ΚΑΘΗΜΕΡΙΝΗ» είναι, δεν είναι δικός μας άνθρωπος. Της Νέας Δημοκρατίας είναι. Εκεί πρόσκειται, στην Κεντροδεξιά παράταξη.

Τα λέω για να καταλάβετε τι έρχεται. Δεν υπάρχουν σύμμαχοι. Υπάρχουν συμφέροντα. Το εθνικό συμφέρον προέχει οποιουδήποτε άλλου συμφέροντος.

(Χειροκροτήματα από την πτέρυγα της Ελληνικής Λύσης)

Και μία απορία θα εκφράσω τώρα προς τον Έλληνα Πρωθυπουργό και στους υπολοίπους Αρχηγούς των κομμάτων και τον Υπουργό Εξωτερικών. Γιατί όταν μιλάνε, συνεχώς μιλούν για το Διεθνές Δίκαιο και δεν μιλούν ποτέ για το εθνικό συμφέρον; Δεν έχω ακούσει έναν Έλληνα Πρωθυπουργό, έναν Υπουργό Εξωτερικών όταν μιλάει για τα ελληνοτουρκικά να αναφέρεται στο εθνικό συμφέρον. Μιλούν όλοι για το Διεθνές Δίκαιο.

Αυτό είναι δείγμα ηττοπάθειας και μειοδοσίας. Όχι μειοδοσίας με την έννοια της προδοσίας, όπως το λένε κάποιοι. Γιατί εγώ για να πω ότι είναι προδότης κάποιος πρέπει να είμαι βέβαιος 100%. Γιατί δεν δικάζουμε εμείς εδώ και δεν είναι και η δουλειά της Βουλής αυτή. Ο ελληνικός λαός δικάζει στις εκλογές και η δικαιοσύνη.

Όμως, γιατί δεν μιλάνε για το εθνικό συμφέρον; Μπορεί να είναι η προσωπική μου άποψη που θα σας πω ότι είναι προδοτική. Είναι προσωπική μου άποψη. Η δικαιοσύνη, όμως, θα αποφασίσει αν κάποιοι πρόδωσαν και η Νέα Δημοκρατία δεν μας έδωσε το δικαίωμα να κάνουμε εξεταστική επιτροπή. Αυτό δεν πρέπει να το ξεχνάει ο Μακεδόνας ψηφοφόρος και ο Έλληνας ψηφοφόρος. Μας στέρησε το δικαίωμα να γίνει εξεταστική επιτροπή για να δούμε τελικά τι έγινε με τη Συμφωνία των Πρεσπών και η προδοσία που υπήρξε των προσδοκιών των Ελλήνων, αν θέλετε, και της ιστορίας και του ιστορικού γίγνεσθαι, κάποιοι να απολογηθούν γι’ αυτό.

Πάμε και στην οικονομία και κλείνω εδώ. Πάμε για έναν Αρμαγεδδώνα. Η Ελληνική Λύση πολύ σοβαρά το 2020 είχε πει εδώ μέσα ότι έρχεται πείνα. Το είχαμε προειδοποιήσει. Δεν θέλουμε να δρέψουμε καρπούς τώρα ότι προφητεύσαμε, είπαμε τα μελλούμενα. Όχι. Βλέπαμε τα οικονομικά δεδομένα. Έρχονται χειρότερες μέρες, όμως.

Κι επειδή οι εκλογές είναι κοντά, η επόμενη κυβέρνηση να ξέρει το εξής. Είναι στο 13% το πενταετές, στο 6% το δεκαετές. Δεν μας ενοχλεί ότι δεν θα δανειζόμαστε σε λίγο καιρό; Δεν θα μπορούμε να δανειστούμε. Τώρα δεν μπορούμε να βγούμε στις αγορές. Αν βγούμε, θα πάρουμε με 4,5%-5%. Μιλάμε για τρομακτικά νούμερα. Δεν θα δανειστούμε. Αυτό σημαίνει ότι το επιτελικό κράτος είναι ένα μπάχαλο κράτος, ένα κράτος κλέφτης. Γιατί κλέβει την τσέπη του Έλληνα και του δίνει επιδόματα ο Πρωθυπουργός.

Και θα σας πω γιατί πάμε σε εκλογές. Η επιλογή του fuel pass του Πρωθυπουργού είναι τρίμηνη. Γιατί τρίμηνη, κύριοι; Γιατί αποφάσισε ο Πρωθυπουργός για τρεις μήνες τώρα να δώσει επιδότηση στη βενζίνη και δεν έκανε το αυτονόητο, να μειώσει τον ΦΠΑ ή να μειώσει τον ειδικό φόρο κατανάλωσης; Να σας πω εγώ γιατί. Γιατί κλέβετε την τσέπη του Έλληνα από εδώ ως κλέφτες -κλέφτες κανονικοί- και του παίρνετε τα 1.500 ευρώ κάθε έξι μήνες και του δίνετε 150 ευρώ και αισθάνεται και καλά μετά ο άλλος. Αυτά είναι πολιτικαντισμός, δεν είναι πολιτική.

Όταν σας πρότεινα εδώ μέσα εγώ την πυρηνική ενέργεια ως λύση, κύριε Θεοχάρη, το 2020 πολλοί -όχι εσείς- γελούσαν εδώ μέσα. Βγήκε χθες η Ακαδημία Αθηνών επισήμως και υποστηρίζει ότι πρέπει να αρχίσουν οι διαδικασίες, επιτέλους, για δημιουργία πυρηνικού εργοστασίου στην Ελλάδα.

Πόσο μπροστά είναι η Ελληνική Λύση, ένα κόμμα του 5%-6%-7%! Σας έχουμε πει πράγματα που βγαίνουν στην πορεία. Γι’ αυτό και χαίρομαι και είμαι περήφανος για την Ελληνική Λύση και για τα μέλη των Βουλευτών που εδώ ήρθαμε σοβαρά να καταθέσουμε προτάσεις, οι οποίες επιβεβαιώνονται σε μερικά χρόνια, σε μερικούς μήνες. Αυτό σημαίνει πολιτική. Αυτό σημαίνει υγιής πολιτική συμπεριφορά. Ούτε φωνές ούτε κραυγές ούτε αντιδικίες. Σοβαρότητα, μέτρο, προτάσεις, σχέδιο.

Και τι κάνατε εσείς; Σας είπαμε μην κλείνετε τη «ΛΑΡΚΟ». Και δεν είναι μόνο οι χίλιοι εργαζόμενοι. Κύριε Θεοχάρη, γελάτε. Δεν είναι μόνο οι χίλιοι εργαζόμενοι. Για εμάς οι εργαζόμενοι και η εργασία είναι ιερό δικαίωμα και υποχρέωση της πολιτείας απέναντι στον πολίτη. Δεν είναι μόνο οι χίλιοι άνθρωποι που δεν έχουν να φάνε και τους διώχνετε. Δεν θα πω για τα λάθη που κάνατε στο παρελθόν, ποιους βάλατε προέδρους εκεί και έπαιρναν 7 χιλιάρικα. Το προσπερνώ. Προσωπικές επιθέσεις ο Βελόπουλος δεν θα κάνει ποτέ σε κανέναν.

Η «ΛΑΡΚΟ», όμως, έχει νικέλιο. Το νικέλιο και το κοβάλτιο, κύριε Θεοχάρη, -οικονομικά ξέρετε- πόσο τοις εκατό πήρε πάνω τον τελευταίο έναν χρόνο; Το νικέλιο στα ύψη έχει πάει. Και πάτε και το δίνετε τσάμπα εσείς. Γιατί τσάμπα; Μπορούμε από το νικέλιο και το κοβάλτιο να κάνουμε ηλεκτρικές μπαταρίες αυτοκινήτων. Είστε και οπαδοί της ηλεκτρικής μπαταρίας και έτσι να έχουν θέση εργασίας όχι χίλιοι εργαζόμενοι, αλλά πέντε χιλιάδες εργαζόμενοι, έξι χιλιάδες εργαζόμενοι. Γιατί; Πείτε μου εσείς ποια είναι η λύση.

Να πω και το άλλο για τις εξορύξεις. Πήγε ο Πρωθυπουργός στην Κοζάνη και ανακοίνωσε εξορύξεις. Σταμάτησε στον πατραϊκό κόλπο. Υπάρχουν πετρελαϊκά αποθέματα εκεί. Το είπαν όλοι ότι υπάρχουν εκεί. Δεν κάνει εξορύξεις εκεί. Σταματάει συνολικά όλες τις εξορύξεις και δεν μιλάει καθόλου για εξορύξεις. Πότε είπε ψέματα; Στην Κοζάνη που κορόιδευε τους Έλληνες; Δεν μπορείς να κάνεις πολιτική έτσι. Τα ψέματα θα τα βρεις μπροστά σου.

Ποια είναι η λύση λοιπόν; Και κλείνω εδώ κύριε Πρόεδρε. Η λύση είναι μία. Η ετυμηγορία του ελληνικού λαού, οι εκλογές να πάμε σε εκλογές να μιλήσει ο Έλληνας, να απαντήσει ο Έλληνας και να πει το εξής: Φτάνει πια η κοροϊδία στον Έλληνα από τη Νέα Δημοκρατία. Φτάνει πια!

(Χειροκροτήματα από την πτέρυγα της Ελληνικής Λύσης)

Ήρθε μία λύση που λέγεται Ελληνική. Και αυτή η λύση τον Έλληνα θα τον κάνει να χαρεί και να ευδοκιμήσει πραγματικά.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ξανθός. Στη συνέχεια είναι ο Κοινοβουλευτικός Εκπρόσωπος της Νέας Δημοκρατίας και θα κλείσει η Υπουργός.

Ορίστε, κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Ευχαριστώ, πολύ.

Κυρία Υπουργέ, αγαπητοί συνάδελφοι, νομίζω ότι υποβαθμίζεται με τον τρόπο που γίνεται αυτή η συζήτηση. Έχουμε υγειονομική κρίση, έχουμε πανδημία. Ο Παγκόσμιος Οργανισμός Υγείας έχει έναν κομβικό ρόλο. Συζητάμε πώς θα αναβαθμιστεί η συνεργασία του με τη χώρα μας. Και αυτό γίνεται με σύντμηση χρόνων μέσα σε ένα ασφυκτικό πλαίσιο, το οποίο δεν επιτρέπει να γίνει μια σοβαρή ενημέρωση και του Κοινοβουλίου για τις εξελίξεις των τελευταίων ημερών για την υγειονομική πραγματικότητα της χώρας. Θα έπρεπε ο Υπουργός να είναι εδώ, να δώσει μια εικόνα.

Υπάρχει ανησυχητική αύξηση των κρουσμάτων. Υπάρχει υψηλό ποσοστό θετικό στις τουριστικές περιοχές. Αρχίζουν οι εισαγωγές να αυξάνονται στα δημόσια νοσοκομεία. Δεν μπορεί ο Υπουργός να είναι λαλίστατος στα μέσα ενημέρωσης και στις πρωινές τηλεοπτικές εκπομπές και να μην είναι παρών στη συζήτηση στην Ολομέλεια.

Τώρα επί της ουσίας του θέματος. Η στρατηγική συνεργασία με τον ΠΟΥ δρομολογήθηκε από την προηγούμενη κυβέρνηση με την ίδρυση του γραφείου και με τη συνεργασία σε κρίσιμες μεταρρυθμίσεις όπου ο ΠΟΥ ήταν τεχνικός σύμβουλος της χώρας. Γιατί έγινε αυτό; Όχι μόνο επειδή ο ΠΟΥ έχει εμπειρία και τεχνογνωσία, αλλά επειδή έχει και ένα ιδεολογικό πρόσημο και μια κοσμοθεωρία με την οποία είμαστε σύμφωνοι. Και οι βασικές του αρχές και το αξιακό του σύστημα πραγματικά θεωρούμε ότι επιβεβαιώθηκε στην περίοδο της πανδημίας και αναδείχθηκε η ανάγκη να υπάρχει ισότιμη και καθολική πρόσβαση στις υπηρεσίες υγείας, να μειωθούν οι ανισότητες στη φροντίδα, να υπάρχει δίκαιη κατανομή των επιτευγμάτων της επιστήμης σε όλο τον κόσμο με άρση του καθεστώτος προστασίας των πνευματικών δικαιωμάτων, της γνωστής πατέντας, ειδικά για τα φάρμακα και τα εμβόλια που αφορούσαν την πανδημία, με το κορυφαίο κατά την άποψή μου προοδευτικότατο σύνθημα «Υγεία για όλους», το οποίο εδώ και σαράντα χρόνια είναι στο μότο του Παγκόσμιου Οργανισμού Υγείας.

Για αυτό τον λόγο λοιπόν θεωρώ ότι είναι στη σωστή κατεύθυνση η αναβάθμιση της συμφωνίας με το υπο-γραφείο το οποίο δημιουργείται στη χώρα μας και για αυτό και είμαστε σύμφωνοι και την ψηφίζουμε.

Όμως πρέπει να είμαστε απολύτως ειλικρινείς, δεν μπορεί να γίνεται συζήτηση για την ποιότητα της περίθαλψης στη χώρα μας χωρίς να βάζουμε επί τάπητος και να αντιμετωπίζουμε τα κρίσιμα προβλήματα του συστήματος υγείας αυτή την περίοδο. Το ΕΣΥ, το είπαν και οι προηγούμενοι συνάδελφοι, μετά από δυόμισι χρόνια πανδημικής κρίσης και υποτίθεται σοβαρής ενίσχυσης και θωράκισής του από την Κυβέρνηση, είναι απολύτως αποδιοργανωμένο. Είναι σε διαλυτική πορεία τα περισσότερα νοσοκομεία και ιδιαίτερα της επαρχίας. Το ανθρώπινο δυναμικό τους έχει ξεπεράσει τις ψυχοσωματικές του αντοχές, είναι σε μόνιμο burn out, υπάρχει κύμα παραιτήσεων γιατρών όλων των ειδικοτήτων και ιδιαίτερα αυτών που επωμίστηκαν τη φροντίδα COVID αυτά τα χρόνια, υπάρχει εντεινόμενη κρίση στελέχωσης στο σύστημα υγείας.

Το θέμα είναι λοιπόν πώς αντιμετωπίζονται αυτά. Υπάρχει σχέδιο αντιστροφής αυτής της ζοφερής πραγματικότητας; Κατά την άποψή μας, όχι. Άρα οι προϋποθέσεις οι χρηματοδοτικές, οι προϋποθέσεις στελέχωσης, οι προϋποθέσεις οργάνωσης του συστήματος υγείας, για να συζητάμε για ποιοτική φροντίδα για τον κόσμο, δεν υπάρχουν, επειδή η Κυβέρνηση έχει επιλέξει μια σκληρά νεοφιλελεύθερη πολιτική, που περιμένει να περάσει η μπόρα της πανδημίας. Αυτό ήταν το τραγικό λάθος. Ο ΠΟΥ προειδοποιούσε ότι είναι ασυγχώρητη επιπολαιότητα να μιλάμε για λήξη της πανδημίας. Εσείς σφυρίξατε τη λήξη πριν καλά-καλά αρχίσει να υιοθετείται στον ευρύτερο ευρωπαϊκό χώρο. Δώσατε ένα σήμα ότι επιστρέφουμε στην κανονικότητα χωρίς περιορισμούς και σήμερα θα αρχίσουμε ξανά να πληρώνουμε το κόστος αυτών των επιλογών.

Νομίζω ότι επί της ουσίας δεν συμφωνείτε με τις αρχές και τις αντιλήψεις του ΠΟΥ και κυρίως δεν συμφωνείτε με τη βασική του αρχή της ισότητας στη φροντίδα υγείας και της εγγυημένης και καθολικής κάλυψης των αναγκών των ανθρώπων μέσα από ενδυναμωμένα δημόσια συστήματα υγείας. Αυτό είναι το μότο της πανδημίας, αυτή είναι η πρόκληση για το νέο περιβάλλον διεθνούς υγειονομικής ασφάλειας, το οποίο πρέπει να προκύψει ως επιστέγασμα από αυτή τη μεγάλη υγειονομική κρίση.

Και επιτρέψτε μου, επειδή στην επιτροπή η Αναπληρώτρια Υπουργός αναφέρθηκε στο θέμα της επίδοσης της χώρας μας στη διαχείριση της πανδημίας και το λέει και ο Πρωθυπουργός με κάθε ευκαιρία ότι «είναι ψέματα αυτά που λέει Αντιπολίτευση ότι δεν τα έχουμε πάει καλά», ότι «είμαστε σε αρνητική πορεία στους σκληρούς δείκτες σε σχέση με την Ευρώπη» κ.λπ., η κ. Γκάγκα είπε προχθές ότι αντιμετωπίσαμε εξαιρετικά καλά την πανδημία και αυτό είναι κάτι το οποίο ξέρουμε ότι δεν ισχύει. Το ξέρει πολύ καλά και ο κόσμος στο σύστημα υγείας και οι υγειονομικοί, αλλά το ξέρουν πολύ καλά και οι πολίτες και η κοινωνία.

Οφείλω, λοιπόν, να δώσω τρία στοιχεία. Τα δεδομένα αυτά είναι από τις 14 Ιουνίου και από τη EUROSTAT και από το διεθνές σύστημα καταγραφής. Πρώτο στοιχείο: Στην ημερήσια θνησιμότητα η Ελλάδα είναι πρώτη στην Ευρώπη με 1,13 θανάτους ανά εκατομμύριο πληθυσμού -στις 14 Ιουνίου, προχθές- όταν ο μέσος όρος στην Ευρώπη είναι 0,75. Στην αθροιστική θνησιμότητα από την αρχή της πανδημίας η Ελλάδα είναι πρώτη στην Ευρώπη με δύο χιλιάδες οκτακόσιους ενενήντα πέντε θανάτους ανά εκατομμύριο πληθυσμού όταν ο μέσος όρος στην Ευρώπη είναι δύο χιλιάδες τετρακόσιοι πενήντα έξι. Μετά από εμάς είναι η Ιταλία και μετά από εμάς είναι το Βέλγιο. Και στην υπερβάλλουσα θνησιμότητα, που είναι ο δείκτης που αρέσκεστε να αναφέρεστε τώρα τελευταία, το excess mortality indicator, τον Απρίλιο του 2022 η Ελλάδα έχει 28,2% αύξηση σε σχέση με τον μέσο όρο της προηγούμενης πενταετίας όταν ο μέσος όρος στην Ευρώπη είναι 10,4%.

Είναι τραγικά αποτυχημένη η διαχείριση. Είναι τεράστιες οι πολιτικές ευθύνες της Κυβέρνησης σε αυτό.

Η ανθεκτικότητα του συστήματος υγείας ήταν το πρόβλημα, γιατί ακριβώς έγινε πολιτική επιλογή να μη στηριχθεί και να μην ενισχυθεί, επειδή ακριβώς είσαστε νεοφιλελεύθεροι και θεωρείτε το δημόσιο σύστημα υγείας και τις κρατικές δομές βαρίδι και θεωρείτε ότι η λύση σε όλα τα προβλήματα είναι το άνοιγμα στον ιδιωτικό τομέα και το ιδιωτικοοικονομικό μάνατζμεντ με το οποίο πρέπει να μπολιάσετε το ΕΣΥ.

Θεωρώ –και κλείνω με αυτό- ότι υπάρχουν τα προβλήματα στην οικονομία, υπάρχουν τρομερές επιβαρύνσεις και δυσκολίες στην καθημερινότητα των πολιτών και των οικογενειών, υπάρχει τρομερή μείωση του διαθέσιμου εισοδήματος των ανθρώπων, είναι σε εξέλιξη μια ανεξέλεγκτη κρίση ενεργειακή, πληθωριστική, οικονομική, κοινωνική, η οποία έχει δημιουργήσει εκρηκτικό τοπίο στην κοινωνία. Προστίθεται, κατά την άποψή μου, και μια ανθυγιεινή πολιτική η οποία τελικά κάνει μη ανεκτή αυτήν τη διακυβέρνηση και φέρνει επί τάπητος το αίτημα μιας προοδευτικής διακυβέρνησης, μιας αλλαγής πορείας στα πολιτικά πράγματα και για λόγους δημόσιας υγείας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και θα ολοκληρώσουμε με τον Κοινοβουλευτικό Εκπρόσωπο της Νέας Δημοκρατίας κ. Θεοχάρη.

Ορίστε, έχετε τον λόγο, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Υπό κανονικές συνθήκες σήμερα θα ήταν μια πολύ εύκολη συζήτηση. Το «υπέρ» που ακούσαμε και από τον ΣΥΡΙΖΑ, αλλά και από άλλα κόμματα είναι το αυτονόητο. Και προφανώς, ακριβώς επειδή σε αυτό το «υπέρ» συμφωνούμε, επειδή έχουμε, όπως έχει πει και ο κ. Ξανθός, τη συνέχιση μιας πολιτικής -γιατί αυτό πρέπει να κάνουμε και αυτό επιλέγει να κάνει η Νέα Δημοκρατία, εκεί που πρέπει να συνεχίσει τις πολιτικές, τις συνεχίζει-, κανονικά δεν θα είχαμε να συζητήσουμε πολλά περισσότερα.

Όμως προφανώς, η συζήτηση «έφυγε». Ο κ. Βελόπουλος φώναζε σε όλη του την ομιλία ότι δεν φωνάζει και μας μιλούσε για την Τουρκία. Θα τα συζητήσουμε και λίγο πιο συγκεκριμένα, αλλά νομίζω ότι είναι φανερό ότι η επιτυχής, η συνετή διαχείριση και σε αυτόν τον τομέα της Κυβέρνησης της Νέας Δημοκρατίας και του Πρωθυπουργού, του ίδιου του Κυριάκου Μητσοτάκη είναι ακριβώς αυτό το οποίο τον ανησυχεί περισσότερο και τον κ. Βελόπουλο αλλά και όλη την Αντιπολίτευση.

Μία κριτική ακούσαμε από τον κ. Ξανθό, ότι η Νέα Δημοκρατία είναι ιδεοληπτική και ότι δεν πιστεύει στο Εθνικό Σύστημα Υγείας, τη στιγμή που η Νέα Δημοκρατία ενίσχυσε πολύ περισσότερο από τον ίδιο τον ΣΥΡΙΖΑ το Εθνικό Σύστημα Υγείας, τη στιγμή που όποιος υγειονομικός ήθελε να προσληφθεί στο Εθνικό Σύστημα Υγείας μπορούσε μέσα από τις προβλεπόμενες διαδικασίες.

Είναι προφανές ότι αυτό έγινε σε συνθήκες διαχείρισης μιας τεράστιας κρίσης. Αυτό, επίσης, αποδεικνύει, όμως, ότι η Νέα Δημοκρατία δεν έχει καμμία ιδεολογική αγκύλωση, όταν κάτι πρέπει να υλοποιηθεί, να το υλοποιήσει. Και αυτό συνέβη, για παράδειγμα, στην τεράστια ενίσχυση με πάνω από 43 δισεκατομμύρια, την κεϋνσιανή ενίσχυση της οικονομίας που έκανε η Νέα Δημοκρατία κατά τη διάρκεια αυτής της κρίσης. Και ακούω αντιρρήσεις για το αν είναι κεϋνσιανή η ενίσχυση αυτή ή όχι, αντιρρήσεις οι οποίες εδράζονται στο κατά πόσο πήγε η ενίσχυση στο σωστό σημείο ή όχι. Αυτοί που περιγράφουν τέτοιου είδους αντιρρήσεις δεν έχουν διαβάσει τον Κέυνς. Διότι ο Κέυνς μιλούσε για χρήματα που θα πέφτουν από το ελικόπτερο. Δηλαδή, να κυκλοφορεί ένα ελικόπτερο και να πετάει χρήματα, ώστε να μπορεί να κινηθεί η οικονομία. Και άρα, δεν είναι ζήτημα επιλογής πού πάνε τα χρήματα. Είναι ότι, όταν πρέπει η οικονομία να στηριχθεί και να ενισχυθεί, πρέπει να το κάνεις πέρα από οποιεσδήποτε αγκυλώσεις.

Άρα σήμερα συζητάμε ένα νομοσχέδιο που αποδεικνύει την έμφαση της Νέας Δημοκρατίας στην υγεία. Και εάν υπάρχει κάτι που, εάν θέλετε, εμείς θεωρούμε ότι θα έπρεπε να κάνουμε περισσότερο είναι να πάμε σε περισσότερες και με πιο γρήγορη ταχύτητα στις θεσμικές αλλαγές, που αναγκαστικά πανδημία πήγε πίσω.

Μιλήσαμε για τον προσωπικό γιατρό, θα μιλήσουμε και για άλλα νομοσχέδια και εδώ θα είμαστε όλοι μας για να δούμε και τη θεσμική ενίσχυση του Εθνικού Συστήματος Υγείας. Είμαι σίγουρος ότι μπορεί και η Υπουργός να μας πει ενδεχομένως διάφορα ζητήματα για τον προγραμματισμό του Υπουργείου. Εδώ θα είμαστε όλοι, για να δούμε ποιος θέλει να ενισχύσει το σύστημα υγείας και ποιος δεν θέλει.

Το δεύτερο σημείο που πρέπει να πούμε είναι ότι αυτή είναι μία σημαντική εβδομάδα. Και είναι σημαντική εβδομάδα και για τον τομέα της ενεργειακής ενίσχυσης, για να λυθούν τα προβλήματα που αντιμετωπίζουν νοικοκυριά και επιχειρήσεις στους λογαριασμούς της ΔΕΗ, αλλά και διότι σήμερα προχωρούν δύο πολύ σημαντικές εξαγγελίες της Κυβέρνησης και του ίδιου του Πρωθυπουργού. Αύριο ανοίγει η πλατφόρμα για το Energy Pass, για την επιστροφή μέχρι 600 ευρώ, ώστε να στηριχθούν πραγματικά οι πολίτες και να έρθουμε και αναδρομικά αφού είδαμε ότι η στήριξη στα χαμηλότερα στρώματα δεν ήταν αρκετή και έπρεπε να την ενισχύσουμε και το κάνουμε τώρα. Επίσης, σήμερα κατατίθεται το νομοσχέδιο το οποίο περιλαμβάνει πολλές ενεργειακές διατάξεις, όπως για παράδειγμα την απλοποίηση της αδειοδότησης των ανανεώσιμων πηγών ενέργειας και φυσικά το νέο τρόπο υπολογισμού. Έτσι, εδώ στην πράξη θα δουν οι πολίτες το όφελος από την Κυβέρνηση της Νέας Δημοκρατίας.

Τώρα πρέπει να πούμε και το εξής, ότι, κύριοι, οι ειδήσεις που βλέπουμε το διάστημα αυτό είναι μάλλον θετικές. Η οικονομία λειτουργεί δεδομένων των συνθηκών πάρα πολύ καλά. Η ανάπτυξη το πρώτο τρίμηνο ήταν 7%. Άρα, είναι συντηρητικές οι εκτιμήσεις για το τέλος του έτους απ’ όλους τους οργανισμούς. Και αυτή η ανάπτυξη του 7% είναι πριν ακόμα ξεκινήσει ο τουρισμός, που φαίνεται ότι θα πάει και πηγαίνει πάρα πολύ καλά. Η ανεργία πέφτει στο 12,6%. Βλέπουμε, λοιπόν, μια σταθερή πτώση, η οποία μεταφράζεται σε ανθρώπους που έχουν δουλειές, μεταφράζεται σε νοικοκυριά τα οποία αντέχουν όλα αυτά τα παγκόσμια χτυπήματα τα οποία έχουμε να αντιμετωπίσουμε.

Φυσικά, έχουμε και τα έσοδα -χθες ανακοινώθηκαν τα δημοσιονομικά στοιχεία- να υπερβαίνουν κάθε πρόβλεψη. Αυτό δίνει το δημοσιονομικό περιθώριο, το δημοσιονομικό «μαξιλάρι» στο Υπουργείο Οικονομικών, στην Κυβέρνηση, στον Πρωθυπουργό να επιστρέψει κάθε τελευταίο ευρώ στην ελληνική κοινωνία.

 Συνεπώς η στήριξη θα συνεχισθεί. Είδαμε ότι υλοποιούνται οι ανακοινώσεις για την ενέργεια. Τώρα προχωράμε σε περαιτέρω στήριξη στα καύσιμα, με επέκταση των μέτρων -θα ανακοινωθούν τις επόμενες ημέρες-, ακριβώς διότι επιβεβαιώνεται ο τρόπος με τον οποίο διαχειριζόμαστε τα πράγματα εδώ.

Αυτή είναι η καλύτερη απάντηση στην κινδυνολογία του κ. Βελόπουλου, του Προέδρου της Ελληνικής Λύσης, ο οποίος μας είπε ότι όπου να ΄ναι δεν θα μπορούμε να δανειστούμε, ο οποίος μας είπε διάφορα. Βλέπουμε ότι η Κυβέρνηση πρώτα μετράει τις δημοσιονομικές δυνατότητες της χώρας και ύστερα στηρίζει ακόμα και με το τελευταίο ευρώ τους πολίτες. Αυτό δημιουργεί τις συνθήκες εμπιστοσύνης προς τις αγορές, για να μπορέσουμε να αντιμετωπίσουμε και αυτή την κρίση των επιτοκίων. Βλέπετε ότι άλλες χώρες ισχυρότερες, όπως η Ιταλία, περνάνε πολύ δυσκολότερα απ’ ό,τι περνά η χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω με δύο σκέψεις μόνο. Βλέπουμε με όλα αυτά που σας είπα ότι όλες αυτές οι κατηγορίες, τις οποίες ζούμε και ακούμε όλο αυτό το διάστημα, είναι παντελώς έωλες. Τι λέει η Αντιπολίτευση και ιδιαίτερα η Αξιωματική Αντιπολίτευση; Λέει πως εμείς πέσαμε έξω σε όλες μας τις προβλέψεις. Είπαμε ότι αυτή η κρίση θα ήταν μικρή και στην πραγματικότητα η κρίση κρατάει μέχρι αυτό το διάστημα και ούτε ξέρουμε και πότε θα τελειώσει.

Πράγματι, στην αρχή είπαμε αυτό που έλεγαν οι οικονομολόγοι τότε, ότι μάλλον θα είναι μια προσωρινή κρίση. Αυτές, εξάλλου, ήταν οι εκτιμήσεις των κεντρικών τραπεζών. Αυτό, όμως, που έχει σημασία δεν είναι τι λες, αλλά τι κάνεις. Διότι εσείς με την εκτίμηση ότι η κρίση θα διαρκέσει, λέτε και προτείνετε να δράσουμε σαν να μην υπάρχει αύριο. Όλα τα χρήματα να δοθούν από πέρυσι το καλοκαίρι, να μην έχουμε τίποτα και να μην μπορούμε να στηρίξουμε πια τον Έλληνα πολίτη. Εμείς δρούμε σαν να είναι μια μόνιμη κρίση. Εκτιμούμε ότι όσο κρατάει, δυναμικά θα ερχόμαστε και θα συνεχίζουμε τη στήριξη προς όλες τις Ελληνίδες και όλους τους Έλληνες.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Άρα κλείνω, λέγοντας η Ελλάδα, όσο και να θέλετε να μας λέτε το αντίθετο, αντέχει και προχωράει με περηφάνια, όσο και να τη δυσφημίζετε.

Και εδώ, βέβαια, έχουμε όλη αυτή την κριτική που ακούσαμε από τον κ. Βελόπουλο για την Τουρκία. Αυτό που ανησυχεί τον κ. Βελόπουλο και είναι σίγουρο- είναι ότι δεν θα έχει χώρο στο ελληνικό πολιτικό σκηνικό τώρα που ο Πρωθυπουργός έχει δείξει ότι η ισχύς της χώρας μεταφράζεται σε ισχυρότατη αποτρεπτική ικανότητα απέναντι στα τερτίπια και τις διάφορες καθημερινές δηλώσεις του κ. Ερντογάν του Υπουργού Εξωτερικών και όλων των άλλων αξιωματούχων της Τουρκίας.

Να θυμίσω ότι όλους αυτούς τους μήνες, ακόμα και πριν το ταξίδι του Πρωθυπουργού στις Ηνωμένες Πολιτείες, ακούγαμε διάφορες εκτιμήσεις για τον ενισχυμένο ρόλο της Τουρκίας, πόσο πηγαίνει καλά και πόσο έπρεπε να αυτομαστιγωθούμε για όλα τα λάθη που κάνει η Κυβέρνηση. Δεν υπάρχει τίποτα απ’ όλα αυτά. Αυτό που υπάρχει είναι μια συνετή πολιτική, μια συνεχής δυναμική πολιτική με συμμαχίες, με ενίσχυση της αμυντικής ικανότητας της χώρας και φυσικά με παρακολούθηση όλων των δεδομένων, ώστε να μπορούμε να το αντιμετωπίσουμε. Δεν τελειώνει ποτέ αυτή η προσπάθεια και θα συνεχιστεί.

Συνεπώς η Κυβέρνηση συνεχίζει όσο και να διαφημίζετε την κατάρρευσή της -κατέρρευσε το αφήγημα της κατάρρευσης της Κυβέρνησης, αυτό έχει καταρρεύσει από τον ΣΥΡΙΖΑ- γιατί ο κόσμος κατανοεί τις προσπάθειες, όσο και να θεωρείτε πως μπορείτε να τον ταΐσετε κουτόχορτο. Αυτό το κουτόχορτο θα το τρώνε άλλοι το βράδυ των εκλογών όταν θα γίνουν στο τέλος της τετραετίας.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι Βουλευτές, η συνάδελφος Βουλευτής κ. Χριστίνα Αλεξοπούλου ζητεί άδεια ολιγοήμερης απουσίας της στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Τον λόγο τώρα θα πάρει και θα ολοκληρωθεί η σημερινή διαδικασία η αρμόδια Υπουργός, η κ. Ράπτη.

**ΖΩΗ ΡΑΠΤΗ (Υφυπουργός Υγείας):** Ευχαριστώ, κύριε Πρόεδρε.

Κυρίες και κύριοι συνάδελφοι, καλούμαστε σήμερα να ψηφίσουμε την κύρωση της συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Υγείας, όπως ειπώθηκε για την ίδρυση γραφείου, για την ποιότητα της περίθαλψης και την ασφάλεια των ασθενών.

Η συμφωνία, όπως ειπώθηκε, επίσης, προβλέπει την επί πενταετία χρηματοδότηση και υποστήριξη του γραφείου αυτού με 5.641.000 ευρώ και βεβαίως, σε αυτή τη συμφωνία εφαρμόζεται αναλογικά η πρώτη συμφωνία υποδοχής για την ίδρυση Γραφείου Υποστήριξης για την Πρόληψη και τον Έλεγχο των μη Μεταδιδόμενων Ασθενειών. Η πρώτη είχε υπογραφεί στις 7 Οκτωβρίου του 2018, αλλά στη συνέχεια επειδή δεν λειτούργησε, τροποποιήθηκε το 2018 από τη συμφωνία για την ίδρυση του γραφείου ΠΟΥ στην Αθήνα και κυρώθηκε με τον ν.4542/2018.

Η λειτουργία αυτού του γραφείου είναι πολύ σημαντική. Για ποιον λόγο; Αναμένεται να συμβάλει καθοριστικά στο συγκεκριμένο σχεδιασμό για εφαρμογή συγκεκριμένων πολιτικών εργαλείων. Για ποιον λόγο; Για την αναβάθμιση της πρωτοβάθμιας περίθαλψης, για την εξάλειψη των ανισοτήτων που παρατηρούνται στην πρόσβαση του συστήματος υγείας –όχι μόνο στην πρόσβαση του δικού μας συστήματος υγείας, αλλά εν γένει στις προσβάσεις των συστημάτων υγείας- και, βεβαίως, σε ό,τι αφορά στη χώρα μας, για την εξασφάλιση της τεχνικής και επαγγελματικής εμπειρογνωμοσύνης η οποία είναι απαραίτητη να παρασχεθεί στο πλαίσιο των διεθνών καλών πρακτικών που εφαρμόζει ο Παγκόσμιος Οργανισμός Υγείας.

Εκείνο που είδαμε στην πανδημία είναι ότι ήταν απαραίτητη η διασφάλιση και της ποιότητας της περίθαλψης, αλλά, και η ασφάλεια των ασθενών και όχι μόνο στη δική μας χώρα, αλλά και σε άλλες χώρες.

Σύμφωνα με μια έρευνα που έχει γίνει από το περιοδικό «LICET» οκτώ εκατομμύρια ζωές χάνονται παγκοσμίως λόγω κακής ποιότητας περίθαλψης και πάντοτε βασικά προβλήματα στην παροχή υπηρεσιών υγείας είναι η έλλειψη συντονισμού και, βεβαίως, η έλλειψη μιας στρατηγικής, οι μειωμένοι πόροι, όταν υπάρχουν, και η περιορισμένη πρόσβαση των ασθενών στην πληροφορία.

Εκείνο, λοιπόν, που έχουμε υποχρέωση ως χώρα είναι να δράσουμε συντονισμένα και να δημιουργήσουμε εκείνες τις εθνικές και διεθνείς συνεργασίες που βασίζονται στην αλληλεγγύη και στην ανταλλαγή καλών πρακτικών. Γι’ αυτό, λοιπόν, είναι σημαντικό σήμερα να ψηφίσουμε αυτή τη συμφωνία.

Τώρα, ερχόμενη στα ερωτήματα τα οποία ετέθησαν από τον εκπρόσωπο του ΠΑΣΟΚ, να αναφέρω ότι έχει πληρωθεί η δόση που αφορά στο 2021. Δεν έχει ακόμα πληρωθεί η δόση για τη λειτουργία του γραφείου που αφορά στο 2022. Οι δε διαγωνισμοί για την πρόσληψη προσωπικού γίνονται από τον Παγκόσμιο Οργανισμό Υγείας, ως είθισται, σε όλα τα γραφεία του Παγκόσμιου Οργανισμού Υγείας σε όλον τον κόσμο και, βεβαίως, είναι αδιάβλητες διαδικασίες υπό την έννοια ότι γίνεται δημόσια προκήρυξη και υποβάλλονται βιογραφικά που αξιολογούνται από τον Παγκόσμιο Οργανισμό Υγείας.

Σε σχέση με τις δαπάνες που καταβάλλονται, όπως αυτές αναφέρονται στο κείμενο της σύμβασης, είναι δαπάνες οι οποίες είθισται να καταβάλλονται στο πλαίσιο των αμοιβών των διεθνών οργανισμών. Εάν δεν συμφωνούσε κάποιος με τις δαπάνες της μισθοδοσίας τότε ήταν αυτονόητο ότι δεν θα μπορούσε να συμμετάσχει και να συμβληθεί για την ίδρυση ενός τέτοιου οργανισμού στην Αθήνα, ενός τέτοιου γραφείου.

Σε σχέση με όσα ακούστηκαν για το Εθνικό Σύστημα Υγείας και από τον Κοινοβουλευτικό Εκπρόσωπο της Ελληνικής Λύσης και από τον Κοινοβουλευτικό Εκπρόσωπο του ΣΥΡΙΖΑ θέλω να αναφερθώ στα εξής: Είναι προφανές ότι σε σχέση με την προηγούμενη κατάσταση του Εθνικού Συστήματος Υγείας, την οποία παραλάβαμε προ της πανδημίας, έχουν γίνει προσλήψεις. Έχει ενισχυθεί, δηλαδή, το Εθνικό Σύστημα Υγείας παρά τη γνωστή «καραμέλα» την οποία πιπιλίζουμε και μηρυκάζουμε και σε αυτόν τον χώρο της Βουλής, αλλά και έξω, ότι τάχα δεν χρειάζεται και δεν πιστεύει αυτή η Κυβέρνηση στην ενίσχυση του Εθνικού Συστήματος Υγείας. Πώς το ενισχύσαμε; Με πάνω από δύο χιλιάδες διακόσιους μόνιμους γιατρούς, με δύο χιλιάδες τριακόσιους επικουρικούς γιατρούς. Και επίκειται η έκδοση της προκήρυξης για τη μονιμοποίηση τεσσάρων χιλιάδων νοσηλευτών, επτακοσίων δέκα γιατρών και εννιακοσίων δέκα διοικητικών υπαλλήλων για την περαιτέρω ενίσχυση του Εθνικού Συστήματος Υγείας.

Αυτή είναι μια μεγάλη προκήρυξη την οποία «τρέχει» το ΑΣΕΠ και, βεβαίως, όλοι ξέρουμε σε σχέση με τις απολαβές, όπως ειπώθηκε, δεν είναι υψηλές. Αυτό το αναγνωρίζει όλος ο πληθυσμός. Και εκείνο το οποίο κάνει η Κυβέρνηση είναι να μελετά εκείνα τα κίνητρα που μπορούν να δοθούν προκειμένου να έχουμε υψηλότερες απολαβές για τους γιατρούς μας.

Τέλος, μιλώντας για τη διαχείριση της πανδημίας πρέπει να θυμίσω στο Σώμα ότι η Κυβέρνηση υπερδιπλασίασε τις μονάδες εντατικής θεραπείας και σήμερα έχουμε από πεντακόσιες πενήντα επτά που παραλάβαμε πάνω από χίλιες τριακόσιες μονάδες εντατικής θεραπείας. Συνεργάστηκε άψογα με τον ιδιωτικό τομέα για την ενίσχυση σε απλές κλίνες και σε κλίνες μονάδων εντατικής θεραπείας, προφανώς με αποζημίωση. Επίσης, και αυτό πρέπει να το πούμε, πήρε τη δωδέκατη θέση στον δείκτη υπερβάλλουσας θνησιμότητας των είκοσι επτά κρατών-μελών της Ευρωπαϊκής Ένωσης. Μια χώρα όπως η χώρα μας, που όλοι γνωρίζουμε ότι έχει έναν πληθυσμό που γηράσκει -είναι ο δεύτερος γηράσκων πληθυσμός στην Ευρωπαϊκή Ένωση, αυτή είναι η κατάταξη- και όταν ακούω τις φωνασκίες για πρωτιά στους θανάτους, λυπάμαι. Πραγματικά λυπάμαι.

Βεβαίως, θέλω να πω, παράλληλα με αυτό, ότι η επιχείρηση «Ελευθερία» ήταν μια επιχείρηση εμβολιασμού η οποία έγινε με ψηφιακό τρόπο και χάρη σε αυτήν -και πρέπει να είμαστε όλοι ιδιαίτερα χαρούμενοι- θωρακίσαμε τη χώρα, γιατί συμβάλαμε όλοι και η Κυβέρνηση και η κοινωνία -εγώ θα πω εδώ και η Αξιωματική Αντιπολίτευση- στον εμβολιασμό του πληθυσμού και φτάσαμε στο ποσοστό του 83%, που είναι ένα πολύ μεγάλο ποσοστό ευρωπαϊκά.

Τι ανέδειξε η πανδημία; Ανέδειξε τις ελλείψεις της πρωτοβάθμιας φροντίδας υγείας. Ήταν αυτό κάτι το οποίο συνέβη το πρώτον επί της Κυβέρνησης της Νέας Δημοκρατίας; Όχι, βέβαια. Είναι κάτι το οποίο διαχρονικά ταλανίζει το Εθνικό Σύστημα Υγείας. Και μία από τις σημαντικές καινοτομίες είναι ακριβώς ότι ενισχύουμε την πρωτοβάθμια φροντίδα υγείας με τη χρήση των υπηρεσιών του προσωπικού γιατρού.

Αυτό είναι το νομοσχέδιο το οποίο περάσαμε στη Βουλή και το οποίο άμεσα πρόκειται να αρχίσει να υλοποιείται. Βεβαίως, ο κάθε πολίτης θα μπορέσει να βρει έναν γιατρό της επιλογής του -είτε από τον δημόσιο είτε από τον ιδιωτικό- ο οποίος θα γνωρίζει τον φάκελό του και θα μπορεί να του παράσχει πολύ καλύτερες υπηρεσίες υγείας από τις υπηρεσίες που ελάμβανε μέχρι σήμερα.

Τέλος, να πω και για το ζήτημα της συνεργασίας του ιδιωτικού με τον δημόσιο τομέα. Αυτό είναι ένα πολύ σοβαρό ζήτημα, στο οποίο εγώ ακόμη δεν έχω κατανοήσει για ποιο λόγο δημιουργεί αλλεργία στην Αντιπολίτευση.

Όμως, αγαπητοί συνάδελφοι, γνωρίζετε ήδη εσείς, τόσο από το ΠΑΣΟΚ όσο και από τον ΣΥΡΙΖΑ, ότι το Εθνικό Σύστημα Υγείας σε επίπεδο παροχής υπηρεσιών ψυχικής υγείας περισσότερο από είκοσι χρόνια δομείται πάνω σε μια άριστη συνεργασία μεταξύ ιδιωτικού και δημοσίου τομέα.

Είναι αληθές ότι ένα τμήμα των υπηρεσιών παρέχεται από το Εθνικό Σύστημα Υγείας με τα κέντρα ψυχικής υγείας, τις πανεπιστημιακές και τις κλινικές του ΕΣΥ, οι οποίες παρέχουν ψυχιατρική φροντίδα, αλλά είναι επίσης αλήθεια ότι ένα σύστημα υπηρεσιών ψυχικής υγείας, όπως είναι τα οικοτροφεία, όπως είναι οι δομές του αυτισμού, όπως είναι και πολλά κέντρα άνοιας, κέντρα ημέρας που λειτουργούν στη χώρα μας, λειτουργούν βάσει διακηρύξεων και βάσει διαγωνισμών, οι οποίοι κατακύρωσαν στον ιδιωτικό τομέα, σε αστικές μη κερδοσκοπικές εταιρείες, τη δυνατότητα να μπορέσουν να παράσχουν καλύτερης ποιότητας τέτοιες υπηρεσίες.

**ΑΝΔΡΕΑΣ ΞΑΝΘΟΣ:** Μη κερδοσκοπικές!

**ΖΩΗ ΡΑΠΤΗ (Υφυπουργός Υγείας):** Μη κερδοσκοπικές, βεβαίως. Είναι, όμως, ιδιωτικός τομέας.

Άρα, το ζητούμενο είναι να παράσχουμε στους πολίτες δωρεάν, αξιόπιστες και ποιοτικές υπηρεσίες φροντίδας υγείας. Εάν αυτό επιτυγχάνεται με τη συνεργασία με τον ιδιωτικό τομέα, αυτό για τον πολίτη είναι κάτι το οποίο το χαιρετίζει με ιδιαίτερη χαρά. Το εάν αυτό παρέχεται σε συνεργασία με αστικές μη κερδοσκοπικές εταιρείες, επίσης το ίδιο.

Άρα, για να κλείσω, η προσπάθεια που πρέπει να κάνουμε όλοι –και το λέω αυτό ως Υφυπουργός Υγείας με αρμοδιότητα στα θέματα της ψυχικής υγείας και των εξαρτήσεων, αλλά βλέποντας και τη λειτουργία του Εθνικού Συστήματος Υγείας από μέσα- είναι να μπορέσουμε να πάρουμε και από τον ιδιωτικό τομέα –προφανώς με αποζημίωση και όχι με απαλλοτρίωση των υπηρεσιών του- αποτελεσματικές υπηρεσίες για τον πολίτη. Μόνο έτσι θα μπορέσουμε να έχουμε υγιείς κοινωνίες και ψυχικά και σωματικά.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Υπουργό.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Υγείας.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας (ΠΟΥ), ενεργώντας μέσω του Περιφερειακού Γραφείου της για την Ευρώπη, για την ίδρυση υπο-γραφείου για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

 **ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας (ΠΟΥ), ενεργώντας μέσω του Περιφερειακού Γραφείου της για την Ευρώπη, για την ίδρυση υπο-γραφείου, για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας (ΠΟΥ), ενεργώντας μέσω του Περιφερειακού Γραφείου της για την Ευρώπη, για την ίδρυση υπο-γραφείου για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 103α΄)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.15΄ λύεται η συνεδρίαση για αύριο, ημέρα Παρασκευή 17 Ιουνίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**